Απόφαση της Επιτροπής

της 29ης Σεπτεμβρίου 1999

για την κήρυξη συγκέντρωσης ως συμβιβάσιμης με την κοινή αγορά και με τη συμφωνία για τον ΕΟΧ

(Υπόθεση IV/M.1532 - BP Amoco/Arco)

[κοινοποιηθείσα υπό τον αριθμό Ε(1999) 3059]

(Το κείμενο στην αγγλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2001/45/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συμφωνία για τον Ευρωπαϊκό Οικονομικό Χώρο, και ιδίως το άρθρο 57 παραγράφος 2 στοιχείο α),

τον κανονισμό (ΕΟΚ) αριθ. 4064/89 του Συμβουλίου, της 21ης Δεκεμβρίου 1989, για τον έλεγχο των συγκεντρώσεων μεταξύ επιχειρήσεων(1), όπως τροποποιήθηκε τελευταία από τον κανονισμό (ΕΚ) αριθ. 1310/97(2), και ιδίως το άρθρο 8 παράγραφος 2 και το άρθρο 10 παράγραφος 2,

την απόφαση της Επιτροπής της 10ης Ιουνίου 1999 για την κίνηση διαδικασίας στην παρούσα υπόθεση,

τη γνώμη της συμβουλευτικής επιτροπής για τις συγκεντρώσεις(3),

Εκτιμώντας τα ακόλουθα:

(1) Στις 4 Μαΐου 1999, η Επιτροπή έλαβε την κοινοποίηση δυνάμει του άρθρου 4 του κανονισμού (ΕΟΚ) αριθ. 4064/89 (στο εξής "ο κανονισμός περί συγκεντρώσεων") μιας πρότασης συγκέντρωσης μέσω της οποίας η επιχείρηση BP Amoco plc (στο εξής "BPA") αποκτούσε, κατά την έννοια του άρθρου 3 παράγραφος 1 στοιχείο β) του κανονισμού περί συγκεντρώσεων, τον έλεγχο επί της Atlantic Richfield Company (στο εξής "Arco").

(2) Με απόφαση της 10ης Ιουνίου 1999, η Επιτροπή έκρινε ότι η κοινοποιηθείσα πράξη γεννά σοβαρές αμφιβολίες ως προς το κατά πόσον συμβιβάζεται με την κοινή αγορά και κίνησε τη διαδικασία σύμφωνα με το άρθρο 6 παράγραφος 1 στοιχείο γ) του κανονισμού περί συγκεντρώσεων.

I. ΤΑ ΜΕΡΗ ΚΑΙ Η ΠΡΑΞΗ

(3) Η BPA είναι εταιρεία επενδύσεων χαρτοφυλακίου στο πλαίσιο πολυεθνικού ομίλου ο οποίος ασχολείται με τις έρευνες για κοιτάσματα πετρελαίου και με τους κλάδους των πετρελαιοειδών και των πετροχημικών προϊόντων. Ο όμιλος αυτός περιλαμβάνει τρεις βασικές επιχειρήσεις: την BP Amoco Exploration (κοιτασματική έρευνα και παραγωγή πετρελαίου και φυσικού αερίου), την BP Amoco Oil (διύλιση, εμπορία, εφοδιασμός και μεταφορά) και την BP Amoco Chemicals (μεταποίηση και εμπορία πετροχημικών και συναφών προϊόντων). Ο όμιλος BP Amoco είναι αποτέλεσμα της συγχώνευσης της The British Petroleum Company plc με την Amoco Corporation(4). Διαθέτει καλά εδραιωμένη παρουσία στην Ευρώπη, τις ΗΠΑ, την Αυστραλία και σε τμήματα της Αφρικής, ενώ επεκτείνει ήδη την παρουσία του στην Ασία και τη Νότια Αμερική.

(4) Η Arco ασχολείται με τις έρευνες για κοιτάσματα αργού πετρελαίου και φυσικού αερίου, με την παραγωγή, μεταφορά και εμπορία τους, καθώς και με τη διύλιση αργού πετρελαίου και τη μεταφορά και εμπορία πετρελαιοειδών. Μολονότι οι δραστηριότητές της εκτείνονται σε αρκετές χώρες, όπως η Βενεζουέλα, η Αλγερία, η Τυνησία, το Ηνωμένο Βασίλειο και η Ινδονησία, ο κύριος όγκος των εργασιών της πραγματοποιείται στις ΗΠΑ (86 % περίπου του συνολικού κύκλου εργασιών της κατά το 1998).

II. Η ΣΥΓΚΕΝΤΡΩΣΗ

(5) Η κοινοποιηθείσα συγκέντρωση συνίσταται στην απόκτηση αποκλειστικού ελέγχου κατά την έννοια του άρθρου 3 παράγραφος 1 στοιχείο β) του κανονισμού (ΕΟΚ) αριθ. 4064/89. Θα έχει ως αποτέλεσμα να περιέλθει στην BPA ο αποκλειστικός έλεγχος επί της Arco. Η συγκέντρωση θα υλοποιηθεί με την πώληση μετοχών. Πιο συγκεκριμένα, η Arco θα συγχωνευθεί με εταιρεία η οποία συνεστήθη προσφάτως σύμφωνα με τη νομοθεσία της αμερικανικής Πολιτείας του Ντελαγουέαρ ("Newco"), η οποία με τη σειρά της θα ανήκει εξ ολοκλήρου στην BPA. Μετά τη συγχώνευση της Arco με τη Newco, η Arco θα αποτελεί τη διάδοχο νομική οντότητα και θα τελεί πλέον εξ ολοκλήρου υπό την κυριότητα της μητρικής της εταιρείας BPA. Συνεπώς, μέσω των πράξεων αυτών, η BPA θα καταστεί ιδιοκτήτρια του 100 % του εκδοθέντος μετοχικού κεφαλαίου της Arco.

III. ΚΟΙΝΟΤΙΚΗ ΔΙΑΣΤΑΣΗ

(6) Δεδομένου ότι ο συνολικός παγκόσμιος κύκλος εργασιών(5) που πραγματοποιούν από κοινού τα μέρη υπερβαίνει τα 5 δισεκατομμύρια ευρώ, ο κύκλος εργασιών καθενός από τα μέρη εντός της Κοινότητας υπερβαίνει τα 250 εκατομμύρια ευρώ, και κανένα από τα μέρη δεν πραγματοποιεί άνω των δύο τρίτων του ολικού κοινοτικού κύκλου εργασιών του σε ένα και το αυτό κράτος μέλος, η συγκέντρωση έχει κοινοτική διάσταση σύμφωνα με το άρθρο 1 παράγραφος 2 του κανονισμού περί συγκεντρώσεων.

IV. ΑΞΙΟΛΟΓΗΣΗ ΒΑΣΕΙ ΤΟΥ ΑΡΘΡΟΥ 2 ΤΟΥ ΚΑΝΟΝΙΣΜΟΥ ΠΕΡΙ ΣΥΓΚΕΝΤΡΩΣΕΩΝ

Α. ΚΟΙΤΑΣΜΑΤΙΚΗ ΕΡΕΥΝΑ, ΑΝΑΠΤΥΞΗ, ΠΑΡΑΓΩΓΗ ΚΑΙ ΠΩΛΗΣΗ ΑΡΓΟΥ ΠΕΤΡΕΛΑΙΟΥ ΚΑΙ ΦΥΣΙΚΟΥ ΑΕΡΙΟΥ

(7) Αμφότερα τα μέρη δραστηριοποιούνται στον κλάδο της κοιτασματικής έρευνας, της ανάπτυξης και της παραγωγής αργού πετρελαίου και φυσικού αερίου. Η Επιτροπή, στην απόφαση που εξέδωσε για την έναρξη της διαδικασίας, διατύπωνε σοβαρές επιφυλάξεις για τις αγορές αυτές. Παρόλα αυτά, για τους λόγους που αναπτύσσονται στη συνέχεια, δεν υφίστανται ανησυχίες για τον ανταγωνισμό στις συγκεκριμένες αγορές.

Κοιτασματική έρευνα, ανάπτυξη και παραγωγή

(8) Τα πρώτα στάδια του σχετικού οικονομικού κύκλου περιλαμβάνουν τρία είδη επιχειρηματικής δραστηριότητας: τον εντοπισμό νέων κοιτασμάτων, την ανάπτυξη των κοιτασμάτων αυτών και, τέλος, την εμπορική τους εκμετάλλευση. Ο εντοπισμός νέων κοιτασμάτων αποδίδεται εν γένει με τον όρο "κοιτασματική έρευνα". Η ανάπτυξη συνίσταται στη δημιουργία της κατάλληλης υποδομής με στόχο τη μελλοντική έναρξη παραγωγής (εξέδρες πετρελαίου, δίκτυα αγωγών, τερματικοί σταθμοί κ.λπ.). Η εκμετάλλευση των κοιτασμάτων καλείται "παραγωγή και πωλήσεις". Ορισμένες παλαιότερες αποφάσεις της Επιτροπής(6) εστιάζονταν κατά κύριο λόγο στις συνέπειες των πράξεων που είχαν κοινοποιηθεί τότε στο τμήμα της αγοράς που αφορά την παραγωγή και τις πωλήσεις.

(9) Η κοιτασματική έρευνα και η ανάπτυξη είναι μια χρονοβόρα δραστηριότητα που απαιτεί σημαντικά κεφάλαια. Περιλαμβάνει περισσότερα διαδοχικά στάδια. Σε πρώτη φάση, μια χώρα που εκτιμά ότι στην επικράτειά της ενδέχεται να υπάρχουν κοιτάσματα υδρογονανθράκων (η χώρα αυτή καλείται "χώρα υποδοχής") προκηρύσσει διαγωνισμό για τη χορήγηση αδειών κοιτασματικής έρευνας. Ο τρόπος διεξαγωγής των διαγωνισμών αυτών ποικίλλει. Στις ΗΠΑ, για παράδειγμα, οργανώνονται δημόσιοι πλειστηριασμοί, ενώ σε άλλες περιπτώσεις η χώρα υποδοχής προβαίνει σε προεπιλογή των επιχειρήσεων που θα μετάσχουν στη διαδικασία. Η προεπιλογή μπορεί να στηρίζεται, σε μικρότερο ή μεγαλύτερο βαθμό, στις τεχνικές δυνατότητες, την οικονομική ισχύ ή σε άλλες παραμέτρους (δράση των ομάδων συμφερόντων, πολιτιστικές συγγένειες κ.λπ.).

(10) Συχνά, κάποιες επιχειρήσεις υποβάλλουν προσφορά από κοινού, προκειμένου να επιτύχουν τη διάσπαση του κινδύνου ή την αλληλοσυμπλήρωση των τεχνικών τους δυνατοτήτων. Σε ορισμένες περιπτώσεις, η χώρα υποδοχής ενδέχεται να απαιτήσει από κάποιους υποψηφίους να συνεργασθούν μεταξύ τους προκειμένου να λάβουν την άδεια για τη διεξαγωγή κοιτασματικής έρευνας. Η χώρα υποδοχής ενδέχεται επίσης να θέτει ως όρο να παραχωρηθεί στην οικεία εθνική επιχείρηση πετρελαίου ένα μέρος των κοιτασμάτων που ενδεχομένως θα ανακαλυφθούν στο γεωγραφικό τομέα ("μπλοκ") που καλύπτει η εκάστοτε άδεια. Πάντοτε, όταν η άδεια χορηγείται από κοινού σε περισσότερες εταιρείες, ορίζεται μια εταιρεία που θα είναι επιχειρησιακά υπεύθυνη για τις εργασίες στο συγκεκριμένο γεωγραφικό τομέα. Η εταιρεία στην οποία ανατίθεται η επιχειρησιακή ευθύνη έχει ως μέλημα την τεχνική και οικονομική διεύθυνση της κοιτασματικής έρευνας, καθώς και ενδεχομένως των φάσεων του σχεδίου που αφορούν την ανάπτυξη και την παραγωγή. Για τις περισσότερες σημαντικές αποφάσεις απαιτείται ομοφωνία όλων των εταίρων του σχεδίου.

(11) Ο συνολικός χρόνος που μεσολαβεί συνήθως από τη χορήγηση της άδειας μέχρι την έναρξη της παραγωγής κυμαίνεται από πέντε μέχρι δεκαπέντε χρόνια. Το κόστος ενός σχεδίου κοιτασματικής έρευνας και ανάπτυξης είναι δυνατό να ανέλθει στα 7 περίπου δισεκατομμύρια ευρώ στην περίπτωση των σχεδίων που υλοποιούνται στις λεγόμενες "συνοριακές περιοχές". Το στάδιο της κοιτασματικής έρευνας και το στάδιο της ανάπτυξης αντιπροσωπεύουν συνήθως το 15 και το 85 %, αντιστοίχως, της συνολικής δαπάνης.

(12) Πρέπει να επισημανθεί ακόμη ότι όταν η παραγωγή ξεκινά σε μια καινούργια περιοχή, είναι αναγκαία η ανάπτυξη της κατάλληλης υποδομής. Απαιτείται δηλαδή μεταξύ άλλων η κατασκευή εξεδρών πετρελαίου, δικτύων αγωγών και τερματικών σταθμών. Τα μικρότερα κοιτάσματα, των οποίων η αυτοτελής ανάπτυξη είναι οικονομικά ασύμφορη, μπορούν στη συνέχεια να αξιοποιηθούν με τη χρήση των υποδομών που έχουν ήδη κατασκευασθεί με σκοπό την εκμετάλλευση του μεγαλύτερου κοιτάσματος. Τα μικρότερα αυτά κοιτάσματα αποκαλούνται ενίοτε "δορυφορικά κοιτάσματα". Η κοιτασματική έρευνα στη Βόρεια Θάλασσα πέρασε τις περισσότερες φορές από τα στάδια που περιγράφονται παραπάνω.

Αγορές των σχετικών προϊόντων

(13) Υποστηρίζεται συχνά ότι η κοιτασματική έρευνα, η ανάπτυξη, καθώς και η παραγωγή και οι πωλήσεις είναι αλληλένδετες τόσο στενά ώστε να μην είναι δυνατό να εξατομικευθεί παρά μόνο μία αυτοτελής αγορά προϊόντος. Θα μπορούσε ωστόσο να υποστηριχθεί ότι η κοιτασματική έρευνα αποτελεί ξεχωριστή αγορά προϊόντος. Πιο συγκεκριμένα, θα μπορούσε να υποστηριχθεί ότι μια επιχείρηση που ασχολείται με την κοιτασματική έρευνα έχει δύο κατηγορίες πελατών: τη χώρα υποδοχής, έναντι της οποίας αναλαμβάνει κατά κανόνα τη δέσμευση να της εξασφαλίσει τη μελλοντική ροή πλουτοπαραγωγικών πόρων σε περίπτωση ανεύρεσης πετρελαίου ή φυσικού αερίου· και τους μεταγενέστερους παραγωγούς και μεταπράτες πετρελαίου και αερίου που θα μπορούσαν να τη διαδεχθούν ή να συμπράξουν στην ανάπτυξη και την παραγωγή. Η μεταβίβαση δικαιωμάτων επί γεωγραφικών τομέων (μπλοκ) αποτελεί διαδεδομένη πρακτική στο συγκεκριμένο κλάδο.

(14) Επειδή η σύσταση του υπεδάφους δεν είναι γνωστή κατά το χρόνο της κοιτασματικής έρευνας, η Επιτροπή θεωρεί ότι δεν δικαιολογείται η διάκριση μεταξύ έρευνας για πετρέλαιο και έρευνας για φυσικό αέριο. Σε ό,τι αφορά τις αγορές προϊόντος που σχετίζονται με την ανάπτυξη, την παραγωγή και τις πωλήσεις, η Επιτροπή έλαβε υπόψη ότι το φυσικό αέριο και το αργό πετρέλαιο έχουν διαφορετικές εφαρμογές και υπόκεινται σε διαφορετική συμπεριφορά όσον αφορά τη διαμόρφωση των τιμών, αλλά και σε διαφορετική διάρθρωση κόστους. Για το λόγο αυτό, η Επιτροπή, όταν εξέδωσε την απόφαση για την κίνηση της διαδικασίας, θεώρησε σκόπιμο να διακρίνει μεταξύ μιας σχετικής αγοράς προϊόντος για την ανάπτυξη, την παραγωγή και τις πωλήσεις αργού πετρελαίου και μιας άλλης σχετικής αγοράς προϊόντος για την ανάπτυξη, την παραγωγή και τις πωλήσεις φυσικού αερίου.

(15) Τα μέρη έχουν αμφισβητήσει την ύπαρξη αγοράς κοιτασματικής έρευνας, προβάλλοντας το επιχείρημα ότι αυτή είναι τόσο στενά συνδεδεμένη με τα επακόλουθα στάδια της παραγωγικής διαδικασίας, ώστε να μην είναι δυνατό να αποτελέσει αυτοτελή αγορά προϊόντος. Όπως εξηγείται και κατωτέρω στο κεφάλαιο σχετικά με τις επιπτώσεις της κοινοποιηθείσας συγκέντρωσης στον ανταγωνισμό, η εκτίμηση των επιπτώσεων της εν λόγω συγκέντρωσης για τον ανταγωνισμό δεν προϋποθέτει κατ' ανάγκη επακριβή καθορισμό των σχετικών αγορών προϊόντος με κριτήριο τα διάφορα στάδια της κοιτασματικής έρευνας, της ανάπτυξης, της παραγωγής και των πωλήσεων, αφενός, αργού πετρελαίου και, αφετέρου, φυσικού αερίου.

Γεωγραφικές αγορές αναφοράς

(16) Η Επιτροπή θεωρεί ότι για την κοιτασματική έρευνα η αγορά είναι παγκοσμίων διαστάσεων και συμφωνεί με τα μέρη ότι, από την άποψη της ευρωπαϊκής ζήτησης, η γεωγραφική αγορά αναφοράς για την ανάπτυξη, την παραγωγή και τις πωλήσεις αργού πετρελαίου είναι παγκοσμίων διαστάσεων, ενώ η αντίστοιχη αγορά φυσικού αερίου περιλαμβάνει πιθανότατα τον ΕΟΧ, την Αλγερία και τη Ρωσία.

(17) Η Επιτροπή εξέτασε κατά πόσον ορισμένες γεωγραφικές περιοχές μικρότερου μεγέθους μπορούν να αποτελέσουν ξεχωριστές αγορές αναφοράς. Μερικοί αγοραστές φυσικού αερίου λαμβάνουν υπόψη και την προέλευση του αερίου από την Ρωσία ή την Αλγερία προκειμένου να χαράξουν πολιτική σε θέματα εφοδιασμού με βάση τους πιθανούς πολιτικούς κινδύνους και την επιρροή τους όσον αφορά την ασφάλεια του εφοδιασμού (η Ρωσία καλύπτει το 17 % περίπου της συνολικής δυτικοευρωπαϊκής ζήτησης, ενώ το αντίστοιχο ποσοστό για την Αλγερία είναι 12 %). Το πλέον χαρακτηριστικό παράδειγμα τέτοιας τακτικής είναι η ισπανική νομοθεσία η οποία προβλέπει ότι το μέρος της ζήτησης φυσικού αερίου που καλύπτεται από συγκεκριμένη χώρα δεν επιτρέπεται να υπερβαίνει το 60 % της συνολικής ζήτησης. Εντούτοις, είναι απίθανο η τυχόν αύξηση της τιμής του φυσικού αερίου που παράγεται στον ΕΟΧ να μην εξουδετερωθεί από μικρή αύξηση του ποσοστού που αντιπροσωπεύουν οι εισαγωγές του εν λόγω προϊόντος από τη Ρωσία και την Αλγερία. Εν πάση περιπτώσει, το θέμα του ακριβούς καθορισμού της γεωγραφικής αγοράς αναφοράς μπορεί να παραμείνει ανοικτό, δεδομένου ότι δεν επηρεάζει το συμπέρασμα για τις επιπτώσεις της κοινοποιηθείσας συγκέντρωσης για τον ανταγωνισμό.

Οι επιχειρήσεις που μετέχουν στον ανταγωνισμό

(18) Κατά παράδοση, οι επιχειρήσεις που ασχολούνται με την κοιτασματική έρευνα, την ανάπτυξη και με την παραγωγή και τις πωλήσεις κατατάσσονται σε τρεις κατηγορίες, καθεμιά από τις οποίες έχει διαφορετικά χαρακτηριστικά, στρατηγικούς στόχους και μελλοντικές δυνατότητες κοιτασματικής έρευνας και ανάπτυξης. Οι κατηγορίες αυτές είναι οι εξής: i) παραγωγοί κρατικής ιδιοκτησίας (κυρίως χωρών του ΟΠΕΚ· εδώ εμπίπτουν και ορισμένες εταιρείες που εδρεύουν σε χώρες του ΟΟΣΑ, π.χ. η Statoil)· ii) οι "μεγάλοι" του κλάδου ("majors"), δηλαδή εταιρείες πετρελαιοειδών με ολοκληρωμένη κάθετη διάρθρωση οι οποίες αναπτύσσουν διεθνείς δραστηριότητες και iii) ένα πλήθος εταιρειών πετρελαιοειδών πολύ μικρότερου μεγέθους οι περισσότερες εκ των οποίων δεν έχουν ολοκληρωμένη διάρθρωση, δραστηριοποιούνται στα πρώτα στάδια του οικονομικού κύκλου και ασχολούνται με την κοιτασματική έρευνα ή με την παραγωγή.

(19) Οι επιφυλάξεις της Επιτροπής σχετικά με τις επιπτώσεις που ενδέχεται να υπάρξουν για τον ανταγωνισμό οφείλονται κυρίως στο γεγονός ότι η κοινοποιηθείσα πράξη, σε συνδυασμό με την άλλη συγκέντρωση που έχουν κοινοποιήσει οι Exxon και Mobil, θα οδηγήσει στη δημιουργία μιας ξεχωριστής (τέταρτης) κατηγορίας παικτών οι οποίοι ενδέχεται να κυριαρχήσουν στους κλάδους της κοιτασματικής έρευνας και της ανάπτυξης. Θα σχηματισθεί δηλαδή μια ομάδα "κολοσσών" που θα αποτελείται από τις εταιρείες Exxon-Mobil, BP Amoco-ARCO και Shell.

Θέση των μερών στην αγορά

Κοιτασματική έρευνα

(20) Δεν υπάρχει κάποιος ευρέως προσιτός ή αποδεκτός δείκτης για τον υπολογισμό των μεριδίων αγοράς ως αντιπροσωπευτικών στοιχείων για την εκτίμηση της ισχύος των διαφόρων εταιρειών στην αγορά κοιτασματικής έρευνας. Η μέτρηση των μεριδίων αγοράς μπορεί να γίνει βάσει διαφόρων κριτηρίων, όπως ο αριθμός γεωγραφικών τομέων για τους οποίους έχει ληφθεί άδεια, ο αριθμός γεωγραφικών τομέων για τους οποίους η εταιρεία έχει την επιχειρησιακή ευθύνη, η καθαρή στρεμματική επιφάνεια, η συνολική στρεμματική επιφάνεια από επιχειρησιακή ευθύνη, το ύψος της κεφαλαιακής δαπάνης για κοιτασματική έρευνα κ.λπ. Γίνεται ευρέως δεκτό ότι οι έμμεσοι δείκτες οι οποίοι στηρίζονται στον αριθμό των γεωγραφικών τομέων ή στη στρεμματική επιφάνεια δεν είναι αξιόπιστοι, διότι καλύπτουν ένα φάσμα περιπτώσεων με μεγάλες ανομοιότητες μεταξύ τους.

(21) Με βάση την κεφαλαιακή δαπάνη, οι Exxon-Mobil, BP-Amoco-ARCO και Shell αντιπροσωπεύουν από κοινού, με ισοδύναμη περίπου συμμετοχή, ποσοστό από 30 έως 40 % της συνολικής κεφαλαιακής δαπάνης που έχει προγραμματισθεί για το 1999 για κοιτασματική έρευνα, ανάπτυξη και παραγωγή. Ο επόμενος μεγαλύτερος ανταγωνιστής αντιπροσωπεύει το ένα τρίτο του μέσου μεγέθους των εν λόγω τριών βασικών παικτών.

(22) Τα μέρη έχουν αμφισβητήσει την ορθότητα της συγκεκριμένης μεθόδου υπολογισμού της ισχύος στην αγορά, βάσει του ακόλουθου σκεπτικού: πρώτον, η κεφαλαιακή δαπάνη ποικίλλει ανάλογα με τον τόπο διεξαγωγής της κοιτασματικής έρευνας. Το στοιχείο αυτό έχει ως συνέπεια να υποτιμάται το μερίδιο αγοράς των εθνικών εταιρειών πετρελαιοειδών σε περιοχές της ζώνης του ΟΠΕΚ όπου το κόστος είναι χαμηλό. Δεύτερον, η κεφαλαιακή δαπάνη συχνά δεν αντικατοπτρίζει την πραγματική μερίδα κυριότητας επί της αδείας ή της παραγωγής. Τούτο οφείλεται στο γεγονός ότι οι κρατικές εταιρείες συχνά πληρώνουν για μια μερίδα η οποία είναι δυσανάλογα μικρή σε σύγκριση με τη συμμετοχή τους στην άδεια ή σε σύγκριση με το τμήμα της παραγωγής αργού πετρελαίου που δικαιούνται. Τρίτον, η κεφαλαιακή δαπάνη περιλαμβάνει πολλάκις και ορισμένες δαπάνες για επενδύσεις, π.χ. για υγροποίηση φυσικού αερίου και συναφείς υποδομές, δεν αντικατοπτρίζει δηλαδή μόνο τα ποσά που επενδύονται αποκλειστικά για κοιτασματική έρευνα.

(23) Ένας άλλος πιθανός τρόπος μέτρησης της ισχύος στην αγορά είναι ο υπολογισμός του ποσοστού που αντιπροσωπεύει η προβλεπόμενη παραγωγή των εταιρειών αυτών (λαμβάνοντας υπόψη ότι η τρέχουσα κοιτασματική έρευνα και η εξαγορά δικαιωμάτων τρίτων θέτουν τις βάσεις για μελλοντική παραγωγή). Με βάση τη διεξαχθείσα έρευνα αγοράς, το άθροισμα των μεριδίων αγοράς των τριών "κολοσσών" που ασχολούνται με την εκτός ΟΠΕΚ παραγωγή θα κυμαίνεται, σε δέκα περίπου χρόνια από σήμερα, και πάλι σε ποσοστό από 30 μέχρι 40 %.

Παραγωγή και πωλήσεις

(24) Για το 1998, το από κοινού μερίδιο των BPA και Arco στην παγκόσμια παραγωγή αργού πετρελαίου και στην ευρωπαϊκή παραγωγή φυσικού αερίου υπολογίζεται σε [λιγότερο από 15 %](7) περίπου. Τα ίδια ποσοστά είναι [λιγότερο από 25 %] για το συγκρότημα Exxon-Mobil και [λιγότερο από 20 %] για τη Shell. Τα παραπάνω μεγέθη δεν έχουν μεταβληθεί σημαντικά με την πάροδο των ετών. Οι τρεις "κολοσσοί" αντιπροσωπεύουν το 40 % σχεδόν της συνολικής παραγωγής φυσικού αερίου στον ΕΟΧ. Παρόλα αυτά, οι ίδιες τρεις επιχειρήσεις αντιπροσωπεύουν λιγότερο από το 30 % του φυσικού αερίου που καταναλώνεται στον ΕΟΧ.

(25) Παράγοντες του κλάδου συχνά αναφέρουν τα αποδεδειγμένα φυσικά αποθέματα ως στοιχείο ενδεικτικό για την ανταγωνιστική ισχύ των διαφόρων επιχειρήσεων. Με βάση το στοιχείο αυτό, τα μέρη κατέχουν [λιγότερο από 3 %] και [λιγότερο από 5 %] περίπου των παγκόσμιων αποδεδειγμένων φυσικών αποθεμάτων αργού πετρελαίου και των πανευρωπαϊκών αποδεδειγμένων φυσικών αποθεμάτων φυσικού αερίου, αντιστοίχως. Ωστόσο, τα μέρη υποστηρίζουν ότι τα αποδεδειγμένα φυσικά αποθέματα δεν αποτελούν αξιόπιστη βάση για τον υπολογισμό της μελλοντικής παραγωγής. Τα αποδεδειγμένα φυσικά αποθέματα τα οποία δηλώνουν οι διάφορες εταιρείες πετρελαιοειδών χρησιμεύουν απλώς για τον προσδιορισμό των διαθέσιμων ποσοτήτων και, όπως οποιαδήποτε άλλη ιδιωτική εταιρεία, οι ιδιωτικές εταιρείες πετρελαιοειδών πρέπει να μειώσουν όσο το δυνατό περισσότερο τις διαθέσιμες ποσότητές τους. Μέσω των αποδεδειγμένων φυσικών αποθεμάτων, η εταιρεία δηλώνει ότι είναι (ή ότι δεν είναι) σε θέση να αντικαταστήσει την προβλεπόμενη εξάντληση των κοιτασμάτων πετρελαίου και, συνεπώς, να εξακολουθήσει να είναι αξιόπιστος παίκτης στην αγορά. Ωστόσο, οι εθνικές εταιρείες πετρελαιοειδών δεν χρειάζεται να δικαιολογήσουν περαιτέρω επενδύσεις κοιτασματικής έρευνας και ανάπτυξης στους μετόχους τους, δεδομένου ότι μπορούν να επωφεληθούν από τα εθνικά φυσικά αποθέματα που συνήθως υπερβαίνουν κατά πολύ τις ανάγκες τους. Συνεπώς, ένας τέτοιος δείκτης παρουσιάζει ένα στοιχείο μεροληπτικότητας υπέρ των εθνικών εταιρειών.

(26) Σήμερα αλλά και για το ορατό μέλλον οι παραγωγοί του ΟΠΕΚ διαθέτουν από κοινού μεγάλη ανταγωνιστική ισχύ όσον αφορά την παραγωγή αργού πετρελαίου. Ελέγχουν σημαντικό τμήμα της παραγωγής και των αποδεδειγμένων φυσικών αποθεμάτων (περίπου 40 και 75 %, αντιστοίχως, ενώ τα φυσικά αποθέματα της Σαουδικής Αραβίας αντιστοιχούν στο ένα τρίτο και πλέον των συνολικών φυσικών αποθεμάτων του ΟΠΕΚ). Κατά το παρελθόν, ο ΟΠΕΚ κατάφερε σε αρκετές περιπτώσεις να επηρεάσει(8) τις τιμές αργού πετρελαίου μέχρι ένα ορισμένο σημείο.

(27) Η Gazprom (17 %) και η Sonatrach (11 %), δηλαδή οι εθνικές εταιρείες εμπορίας της Ρωσίας και της Αλγερίας, αντιπροσωπεύουν το 30 % περίπου των πωλήσεων φυσικού αερίου στον ΕΟΧ, ενώ τα φυσικά αποθέματά τους ισοδυναμούν με το 88 % (81,5 % για την Gazprom) των συνολικών αποδεδειγμένων φυσικών αποθεμάτων που μπορούν να πωληθούν στον ΕΟΧ.

Συνέπειες της συγκέντρωσης για τον ανταγωνισμό

(28) Η Επιτροπή διατύπωσε τις ακόλουθες σοβαρές επιφυλάξεις σχετικά με τις συνέπειες που θα μπορούσαν να υπάρξουν για τον ανταγωνισμό στις αγορές κοιτασματικής έρευνας, ανάπτυξης, παραγωγής και πωλήσεων αργού πετρελαίου και φυσικού αερίου. Η κοινοποιηθείσα εξαγορά, σε συνδυασμό με τη συγχώνευση Exxon-Mobil, είναι πιθανό να οδηγήσει στη δημιουργία μιας τέταρτης κατηγορίας ανταγωνιστών στον υπό εξέταση κλάδο, η οποία θα απαρτίζεται από τις BP-Amoco-ARCO, Exxon-Mobil και Shell. Όποιο κριτήριο και αν επιλεγεί (συνολική αξία του εκδοθέντος μετοχικού κεφαλαίου, παραγωγή αργού πετρελαίου και φυσικού αερίου, αποδειγμένα φυσικά αποθέματα κ.λπ.), ήδη σήμερα υπάρχει μεγάλη απόσταση μεταξύ των τριών αυτών κολοσσών και των υπολοίπων "μεγάλων παικτών".

(29) Εξετάστηκε κατά πόσον οι τρεις κολοσσοί θα μπορούσαν να περιέλθουν μελλοντικώς σε πλεονεκτική θέση για τον εντοπισμό και την αξιοποίηση νέων αξιόλογων κοιτασμάτων σε σύγκριση με τους υπόλοιπους παίκτες στην αγορά. Κάτι τέτοιο θα μπορούσε να συμβεί λόγω της αυξημένης χρηματοοικονομικής τους ισχύος, η οποία θα τους παρέχει πλέον τη δυνατότητα να αναλαμβάνουν κινδύνους μεγαλύτερου ύψους. Αντιθέτως, οι υπόλοιποι ανταγωνιστές θα πρέπει να επιλέγουν πάρα πολύ προσεκτικά τους τομείς στους οποίους θα επιδιώξουν τη δραστηριοποίησή τους. Λόγω της δυσκολότερης πρόσβασης σε κεφάλαια και της μειωμένης ικανότητας διασποράς των κινδύνων, οι μικρότερες εταιρείες, αν επιθυμούν να εξακολουθήσουν να αναπτύσσουν σημαντικά κοιτάσματα, θα είναι αναγκασμένες να συνεργάζονται με τους κολοσσούς ως ήσσονος μεγέθους εταίροι, προκειμένου να επωφεληθούν από το συνδυασμό των μέσων που έχουν στη διάθεσή τους. Η μοναδική εναλλακτική δυνατότητα για τις μικρότερες εταιρείες θα είναι να στρέψουν το ενδιαφέρον τους σε εξειδικευμένα τμήματα της αγοράς, με έμφαση στην κοιτασματική έρευνα. Με τον τρόπο αυτό όμως ενδέχεται να αποκτήσουν οι κολοσσοί τον έλεγχο επί της πρόσβασης των υπολοίπων επιχειρήσεων κοιτασματικής έρευνας στις νέες "συνοριακές" περιοχές, αρχικά κατά το χρόνο χορήγησης των πρώτων αδειών και στη συνέχεια σε σχέση με άλλους, περιμετρικά ευρισκόμενους γεωγραφικούς τομείς, δεδομένου ότι οι κολοσσοί θα έχουν ήδη κατασκευάσει την αναγκαία υποδομή.

(30) Δεδομένου ότι το χρονικό διάστημα που παρέρχεται συνήθως από τα πρώτα στάδια της κοιτασματικής έρευνας μέχρι την έναρξη της παραγωγής κυμαίνεται από πέντε μέχρι δεκαπέντε χρόνια, βάσει αυτού του συγκεκριμένου σεναρίου δεν αποκλείεται σε μια περίπου δεκαετία, οι κολοσσοί να ελέγχουν σε σημαντικό βαθμό τα νέα κοιτάσματα και την παραγωγή εκτός ΟΠΕΚ.

(31) Μια τέτοια εξέλιξη θα μπορούσε να επηρεάσει τις αγορές παραγωγής και πωλήσεων με τον ακόλουθο τρόπο: θα αμβλυνθούν οι ανταγωνιστικές πιέσεις οι οποίες περιορίζουν την ικανότητα του ΟΠΕΚ να δρα ως καρτέλ. Τα συμφέροντα των τριών συγκεκριμένων εταιρειών θα συμπίπτουν με εκείνα του ΟΠΕΚ, με αποτέλεσμα να είναι πιθανή η ευθυγράμμιση της συμπεριφοράς τους με τις αποφάσεις του ΟΠΕΚ. Θα μπορούν δηλαδή να μειώνουν μέχρι ενός σημείου την παραγωγή χωρίς να φοβούνται την εκμετάλλευση της κίνησης αυτής από άλλες επιχειρήσεις. Με τον τρόπο αυτό θα ενισχύθει η δεσπόζουσα θέση του ΟΠΕΚ στην αγορά αργού πετρελαίου μέσω της δημιουργίας ολιγοπωλιακής διάρθρωσης στην οποία θα συμμετέχουν τόσο ο ΟΠΕΚ όσο και οι τρεις κολοσσοί. Υπό τις συνθήκες αυτές, οι τρεις κολοσσοί θα έχουν πρόσθετους λόγους να επιζητούν την ευθυγράμμιση της συμπεριφοράς τους με τις εμπορικές στρατηγικές του ΟΠΕΚ. Ο ΟΠΕΚ θα μπορεί τότε να αυξάνει και να διατηρεί τις τιμές σε όριο πάνω από το οποίο κρίνεται επιχειρηματικώς ενδιαφέρουσα η διεξαγωγή νέων ερευνών για τον εντοπισμό κοιτασμάτων.

(32) Βάσει των ανωτέρω, η Επιτροπή κατέληξε στο συμπέρασμα ότι η κοινοποιηθείσα πράξη γεννούσε σοβαρές αμφιβολίες γύρω από το κατά πόσο συμβιβάζεται με την κοινή αγορά και με την εφαρμογή της συμφωνίας για τον ΕΟΧ και θα έπρεπε να αποτελέσει αντικείμενο ενδελεχούς έρευνας.

(33) Τα μέρη αμφισβήτησαν τη βασιμότητα των σοβαρών επιφυλάξεων της Επιτροπής, προβάλλοντας δύο κυρίως επιχειρήματα. Πρώτον, οι κολοσσοί θα εξακολουθήσουν να δέχονται ανταγωνιστικές πιέσεις από τις μικρότερες εταιρείες πετρελαιοειδών. Δεύτερον, οι χώρες υποδοχής ελέγχουν την παραγωγή πετρελαίου και φυσικού αερίου και, εν πάση περιπτώσει, δεν θα είχαν κανένα συμφέρον να αφήσουν τις εταιρείες πετρελαιοειδών να περιστείλουν την παραγωγή.

(34) Η έρευνα αγοράς επιβεβαίωσε ότι οι μικρές επιχειρήσεις κοιτασματικής έρευνας δεν φαίνεται να πιστεύουν ότι η εμφάνιση μιας νέας τάξης επιχειρηματικών κολοσσών θα απειλούσε τη θέση τους. Λόγω διαφορετικού μεγέθους, οι μικρότερες εταιρείες δεν θα ανταγωνίζονται τους κολοσσούς για τα ίδια δικαιώματα διεξαγωγής κοιτασματικής έρευνας, ούτε θα εξαρτώνται από τις μεγαλύτερες εταιρείες κοιτασματικής έρευνας για την πώληση του πετρελαίου που παράγουν. Πέραν αυτού, πιθανολογείται ότι όλοι οι "μεγάλοι παίκτες" του κλάδου, π.χ. οι Chevron, Texaco, Elf και Total, θα διατηρήσουν στον ίδιο βαθμό την ικανότητά τους να διεξάγουν έρευνες και να αναπτύσσουν κοιτάσματα σε οποιοδήποτε μέρος του κόσμου. Τα μέρη έχουν επικαλεσθεί πολυάριθμα παραδείγματα συμμετοχής τέτοιων μεγάλων παικτών σε υπό υλοποίηση σχέδια σε ολόκληρο τον κόσμο.

(35) Κατά δεύτερο λόγο, η έρευνα αγοράς επιβεβαίωσε ότι οι συνήθεις συμβάσεις για την χορήγηση άδειας οι οποίες συνάπτονται μεταξύ κυβερνήσεων και εταιρειών που ασχολούνται με την κοιτασματική έρευνα ή την παραγωγή απαγορεύουν στις εταιρείες αυτές να περιορίζουν την παραγωγή τους (η απόφαση αυτή αφήνεται στη διακριτική ευχέρεια της εκάστοτε κυβέρνησης).

(36) Σε ό,τι αφορά το φυσικό αέριο, είναι απίθανο τα μέρη, από κοινού με τους υπόλοιπους κολοσσούς, να καταφέρουν να θέσουν υπό τον έλεγχό τους την παραγωγή στον ΕΟΧ. Κατ' επέκταση, είναι απίθανο να υπάρχουν συνέπειες για τον ανταγωνισμό. Ακόμη και αν γινόταν δεκτή η ύπαρξη μιας τέτοιας αγοράς (λόγω της αντίληψης που υπάρχει για τους πολιτικούς κινδύνους που είναι συνυφασμένοι με την παραγωγή φυσικού αερίου στη Ρωσία και την Αλγερία), δεν είναι δυνατό να τεθεί θέμα συλλογικής κυριαρχίας των κολοσσών, και τούτο λόγω της ισχυρής θέσης του νορβηγικού φυσικού αερίου που παραδίδεται από ανταγωνιστές. Πέραν αυτού, οι παραγωγοί φυσικού αερίου καλούνται να αντεπεξέλθουν σε ζήτηση η οποία χαρακτηρίζεται από υψηλή συγκέντρωση και ελέγχεται από τις εθνικές εταιρείες διανομής μεγάλων ποσοτήτων φυσικού αερίου (π.χ. Gaz de France και Distrigaz).

(37) Κατά συνέπεια, η Επιτροπή συμπεραίνει ότι η υπό εξέταση συγκέντρωση δεν θα οδηγήσει στη δημιουργία ή την ενίσχυση δεσπόζουσας θέσης στις αγορές κοιτασματικής έρευνας, ανάπτυξης, παραγωγής και πωλήσεων αργού πετρελαίου και φυσικού αερίου.

Β. ΜΕΤΑΦΟΡΑ ΚΑΙ ΕΠΕΞΕΡΓΑΣΙΑ ΦΥΣΙΚΟΥ ΑΕΡΙΟΥ

(38) Η υπό εξέταση συγκέντρωση γεννά ανησυχίες για τον ανταγωνισμό στις ακόλουθες αγορές: i) μεταφορά φυσικού αερίου μέσω αγωγών στο νότιο τμήμα της Βόρειας Θάλασσας (στο εξής: "ΝΒΘ") και ii) υπηρεσίες επεξεργασίας φυσικού αερίου στη ΝΒΘ. Οι αγορές αυτές καθώς και η αγορά μεταφοράς φυσικού αερίου μέσω αγωγών στον βόρειο τομέα της Βόρειας Θάλασσας (στο εξής "ΒΒΘ") εξετάζονται αναλυτικότερα κατωτέρω.

Σχετική αγορά προϊόντος

(39) Κατά την έξοδο του φυσικού αερίου από την κεφαλή του φρέατος μιας μονάδας παραγωγής, η μάζα περιέχει σε μορφή αερίου υδρογονάνθρακες και υγρά υδρογονανθράκων. Το ακατέργαστο αυτό αέριο χρειάζεται συχνά να μεταφερθεί με αγωγό σε άλλη εγκατάσταση όπου υποβάλλεται σε επεξεργασία συνιστάμενη στον διαχωρισμό των αέριων συστατικών του από τα υγρά. Στη συνέχεια, η αέρια μάζα υποβάλλειται σε περαιτέρω επεξεργασία και καθαρισμό, προκειμένου να παραχθούν υδρογονάνθρακες σε αέριο που να πληρούν συγκεκριμένες τεχνικές προδιαγραφές και να μπορούν κατά συνέπεια να διοχετευθούν στο δίκτυο μεταφοράς τους ("αέριο ποιότητας αγωγού"). Οι παραγωγοί φυσικού αερίου πραγματοποιούν αυτή τη μεταφορά και επεξεργασία είτε με δικά τους μέσα, είτε, σε ορισμένες περιπτώσεις, με τη χρήση αγωγών και θαλάσσιων ή χερσαίων εγκαταστάσεων επεξεργασίας φυσικού αερίου που ανήκουν σε άλλες επιχειρήσεις.

(40) Η BPA υποστηρίζει ότι η μεταφορά φυσικού αερίου, αφενός, και η επεξεργασία φυσικού αερίου, αφετέρου, αποτελούν ξεχωριστές αγορές προϊόντος. Σε ό,τι αφορά τη μεταφορά φυσικού αερίου, ως σχετική αγορά προϊόντος πρέπει να εκληφθεί η αγορά μεταφοράς φυσικού αερίου με υποθαλάσσιους αγωγούς(9). Σε ό,τι αφορά την επεξεργασία φυσικού αερίου, η BPA θεωρεί ότι ως σχετική αγορά προϊόντος πρέπει να εκληφθεί η αγορά επεξεργασίας φυσικού αερίου.

(41) Οι ιδιοκτήτες ενός κοιτάσματος φυσικού αερίου πρέπει να φροντίσουν τόσο για τη μεταφορά, όσον και για την επεξεργασία του φυσικού αερίου, διαφορετικά δεν θα μπορέσουν να το διαθέσουν στην αγορά. Επιδίωξή τους είναι η εξεύρεση του φθηνότερου συνολικού συνδυασμού. Παρόλα αυτά, η Επιτροπή πιστεύει ότι ενδείκνυται να γίνει διάκριση μεταξύ της αγοράς μεταφοράς και της αγοράς επεξεργασίας, και τούτο επειδή οι δύο αυτές αγορές διαφέρουν μεταξύ τους ως προς τις ανταγωνιστικές συνθήκες. Παραδείγματος χάρη, η έρευνα αγοράς απέδειξε ότι είναι δυνατοί όλοι οι συνδυασμοί οι οποίοι περιλαμβάνουν ιδιόκτητους αγωγούς ή και εγκαταστάσεις επεξεργασίας (νέας κατασκευής) και πρόσβαση τρίτων σε υπάρχοντες αγωγούς ή και εγκαταστάσεις επεξεργασίας.

Γεωγραφική αγορά αναφοράς

(42) Τα συμφέροντα της Arco όσον αφορά τις υποδομές μεταφοράς και επεξεργασίας φυσικού αερίου στην Κοινότητα περιορίζονται στις υποδομές που υπάρχουν σε ένα μονάχα κράτος μέλος (το Ηνωμένο Βασίλειο). Πρόκειται για δύο τύπους υποδομών: υποθαλάσσιους αγωγούς μεταφοράς φυσικού αερίου και συμμετοχή σε μια μονάδα επεξεργασίας φυσικού αερίου. Οι υποδομές αυτές στο σύνολό τους βρίσκονται είτε στο τμήμα της υφαλοκρηπίδας του Ηνωμένο Βασιλείου που βρίσκεται στα ανατολικά του κυρίως Ηνωμένου Βασιλείου, είτε στα ανατολικά εδάφη του κυρίως Ηνωμένου Βασιλείου.

(43) Από τη σκοπιά της ζήτησης την οποία αντιπροσωπεύουν οι ιδιοκτήτες κοιτασμάτων φυσικού αερίου που πρέπει να εξασφαλίσουν τη μεταφορά ή και επεξεργασία του, η γεωγραφική αγορά αναφοράς συνίσταται σε υποδομές (υπάρχουσες ή νέας κατασκευής) οι οποίες συναποτελούν μια ενδιαφέρουσα από οικονομική άποψη εναλλακτική λύση. Υπό την έννοια αυτή, το ανατολικό τμήμα της υφαλοκρηπίδας του Ηνωμένου Βασιλείου μπορεί να διαιρεθεί σε δύο τομείς: τη ΒΒΘ, δηλαδή το τμήμα της Βόρειας Θάλασσας που βρίσκεται βορείως του 55° βορείου γεωγραφικού πλάτους, και τη ΝΒΘ, δηλαδή το τμήμα της Βόρειας Θάλασσας που βρίσκεται νοτίως του 55° βορείου γεωγραφικού πλάτους.

(44) Η BPA υποστηρίζει ότι, μονολότι οι ιδιοκτήτες των κοιτασμάτων φυσικού αερίου στη ΒΒΘ θα μπορούσαν, θεωρητικώς, να αποταθούν σε μονάδες επεξεργασίας οι οποίες βρίσκονται στη ΝΒΘ, στις πλείστες περιπτώσεις τείνουν να επιλέγουν τη λύση της μεταφοράς και επεξεργασίας της παραγωγής τους σε μονάδες επεξεργασίας που βρίσκονται στη ΒΒΘ. Πράγματι, υπό κατασκευή βρίσκεται μόνον ένας αγωγός ο οποίος συνδέει ένα κοίτασμα φυσικού αερίου της ΒΒΘ με μονάδα επεξεργασίας της ΝΒΘ.

(45) Οι επιχειρήσεις που εκμεταλλεύονται κοιτάσματα φυσικού αερίου της ΝΒΘ εξυπηρετούνταν κατά το παρελθόν και θα εξακολουθήσουν και μελλοντικά να εξυπηρετούνται από τερματικούς σταθμούς κατά μήκος των ακτών της ΝΒΘ για την επεξεργασία της παραγωγής τους (παρά το γεγονός ότι, σε περιορισμένη όμως κλίμακα, επιχειρήσεις αυτής της κατηγορίας έχουν κατά καιρούς προκηρύξει διαγωνισμούς για την μεταφορά του φυσικού αερίου μέσω αγωγών που καταλήγουν στις Κάτω Χώρες). Η έρευνα αγοράς που διεξήχθη απέδειξε ότι για τη ΝΒΘ, σε αντίθεση με ό,τι ισχύει για τη ΒΒΘ, η κατασκευή νέας υποδομής δεν αποτελεί ρεαλιστική εναλλακτική λύση σε σχέση με τη χρήση εγκαταστάσεων που υπάρχουν ήδη, και τούτο επειδή η ΝΒΘ θεωρείται ως μια "ώριμη γεωγραφική ενότητα" σε ό,τι αφορά το φυσικό αέριο, στην οποία τα νέα κοιτάσματα που ενδεχομένως θα ανακαλυφθούν θα είναι υπερβολικά μικρά για να δικαιολογήσουν την κατασκευή νέας υποδομής.

(46) Για τους λόγους αυτούς, η BPA θεωρεί ότι η ΒΒΘ και η ΝΒΘ αποτελούν ξεχωριστές γεωγραφικές αγορές ως προς την αγορά επεξεργασίας φυσικού αερίου και την αγορά μεταφοράς φυσικού αερίου με υποθαλάσσιους αγωγούς. Επειδή η Arco δεν κατέχει καμία κεφαλαιακή συμμετοχή στην αγορά επεξεργασίας φυσικού αερίου της ΒΒΘ, η συγκεκριμένη αγορά δεν εξετάζεται περαιτέρω.

(47) Παρόλα αυτά, η γεωγραφική αγορά αναφοράς δεν είναι μικρότερη από τις δύο περιφέρειες όπως προσδιορίστηκαν ανωτέρω. Υπάρχουν άφθονα στοιχεία που αποδεικνύουν ότι οι εναλλακτικές δυνατότητες που υπάρχουν για κάθε νέο πεδίο δεν περιορίζονται στις διάφορες εγκαταστάσεις που είναι διαθέσιμες σε συγκεκριμένο τόπο (π.χ. στις τρεις μονάδες επεξεργασίας φυσικού αερίου στο Μπάκτον) ή και σε συγκεκριμένο τόπο όπου το φυσικό αέριο καταλήγει μέσω διαφορετικών αγωγών (π.χ. μέσω των τριών αγωγών που τροφοδοτούν τη μονάδα επεξεργασίας Bacton-Amoco).

(48) Για τους ανωτέρω λόγους η Επιτροπή θεωρεί ότι, τόσο για τη μεταφορά όσο και για την επεξεργασία του φυσικού αερίου, η ΝΒΘ και η ΒΒΘ αποτελούν ξεχωριστές γεωγραφικές αγορές.

Θέση των μερών στην αγορά(10)

α) Αγωγοί στη ΒΒΘ

(49) Στον πίνακα 1 παρέχεται μια επισκόπηση των οκτώ διαφορετικών αγωγών που συνδέουν τα κοιτάσματα αερίου της ΒΒΘ με τις μονάδες επεξεργασίας αερίου της ΒΒΘ, με τα αντίστοιχα ποσοστά συμμετοχής των μερών στο κεφάλαιο και το όνομα του φορέα εκμετάλλευσης. Ο αγωγός Miller μεταφέρει επί του παρόντος ελάχιστες μόνο ποσότητες αερίου και πρόκειται να επεκταθεί (βλέπε αιτιολογική σκέψη 59). Επιπλέον, υπάρχει ένας αγωγός (SEAL) που βρίσκεται στο στάδιο της κατασκευής και ο οποίος θα συνδέσει τα κοιτάσματα αερίου της ΒΒΘ με μια εγκατάσταση επεξεργασίας στη ΝΒΘ. Το ποσοστό συμμετοχής της Arco στον αγωγό αυτό είναι [...] %. Συνολικά, η BPA κατέχει συμμετοχές σε τρεις αγωγούς και η Arco σε δύο αγωγούς. Οι συμμετοχές που κατέχουν τα μέρη δεν αλληλοεπικαλύπτονται και σε τέσσερις από τους εννέα αγωγούς τα μέρη δεν κατέχουν συμμετοχές.

Πίνακας 1: Αγωγοί στη ΒΒΘ

>ΘΕΣΗ ΠΙΝΑΚΑ>

(50) Οι ανωτέρω συμμετοχές παρέχουν στα μέρη μερίδιο περίπου [15-25 %] της συνολικής ονομαστικής δυναμικότητας μεταφοράς αερίου από τους εννέα αγωγούς (εφόσον επεκταθεί ο αγωγός Miller) που προαναφέρθηκαν. Από τη συνολική αναμενόμενη παροχή μεταφερόμενου αερίου για το 1999 ύψους 5058 τμκπ.(11) ημερησίως, οι συμμετοχές των μερών σε κάθε αγωγό πολλαπλασιαζόμενες με την αναμενόμενη πραγματική παροχή κάθε αγωγού, τους παρέχουν μερίδιο αγοράς περίπου [10-20 %].

β) Αγωγοί στη ΝΒΘ

(51) Στον πίνακα 2 παρέχεται μια επισκόπηση των διαφόρων αγωγών που συνδέουν τα κοιτάσματα αερίου της ΝΒΘ με τις μονάδες επεξεργασίας αερίου της ΝΒΘ στο Dimlington, το Easington, το Theddlethorpe και το Bacton. Αναφέρονται επίσης τα ποσοστά συμμετοχής καθεμίας από τις σχετικές επιχειρήσεις, καθώς και το όνομα του φορέα εκμετάλλευσης. Διαπιστώνεται ότι η BPA κατέχει συμμετοχές σε δέκα αγωγούς και η Arco σε επτά αγωγούς. Υπάρχει αλληλοεπικάλυψη των συμμετοχών των μερών σε τέσσερις αγωγούς. Σε τέσσερις από τους δεκαεπτά αγωγούς τα μέρη δεν κατέχουν συμμετοχές.

Πίνακας 2: Αγωγοί στη ΝΒΘ

>ΘΕΣΗ ΠΙΝΑΚΑ>

(52) Οι ανωτέρω συμμετοχές παρέχουν στα μέρη μερίδιο περίπου [μεταξύ 30 και 50 %] της συνολικής ονομαστικής δυναμικότητας μεταφοράς αερίου από τους αγωγούς που βρίσκονται εν λειτουργία. Από τη συνολική αναμενόμενη παροχή μεταφερόμενου αερίου για το 1999 ύψους 4225 εκατομμυρίων τμκπ ημερησίως, οι συμμετοχές των μερών σε κάθε αγωγό πολλαπλασιαζόμενες με την αναμενόμενη πραγματική παροχή κάθε αγωγού, τους παρέχουν μερίδιο αγοράς [μεταξύ 30 και 40 %].

(53) Η British Gas έχει μερίδιο αγοράς περίπου 15 % και η Conoco περίπου 10 %.

γ) Επεξεργασία αερίου στη ΝΒΘ

(54) Στον πίνακα 3 παρέχεται ο κατάλογος των επτά εγκαταστάσεων επεξεργασίας αερίου στη ΝΒΘ με τις αντιίστοιχες συμμετοχές των μερών και το όνομα του φορέα εκμετάλλευσης. Διαπιστώνεται ότι τα μέρη έχουν συμμετοχές σε πέντε από τις εγκαταστάσεις αυτές (BPA 4 και Arco 1) και ότι δεν υπάρχει αλληλοεπικάλυψη. Οι συμμετοχές αυτές παρέχουν στα μέρη μερίδιο [μεταξύ 40 και 50 %] της συνολικής ονομαστικής δυναμικότητας επεξεργασίας αερίου της ΝΒΘ (Arco κάτω του [...] %). Από τη συνολική αναμενόμενη παροχή επεξεργασίας αερίου για το 1999, οι συμμετοχές των μερών σε κάθε εγκατάσταση επεξεργασίας πολλαπλασιαζόμενες με την αναμενόμενη πραγματική παροχή κάθε εγκατάστασης, τους παρέχει μερίδιο αγοράς [μεταξύ 30 και 40 %].

Πίνακας 3: Εγκαταστάσεις επεξεργασίας αερίου στη ΝΒΘ

>ΘΕΣΗ ΠΙΝΑΚΑ>

(55) Η Conoco και η Exxon/Shell κατέχουν έκαστη μερίδιο περίπου 15 %.

Εκτίμηση από πλευράς ανταγωνισμού

(56) Ένα βασικό στοιχείο όσον αφορά τη λειτουργία των αγωγών και των εγκαταστάσεων επεξεργασίας στο Ηνωμένο Βασίλειο είναι ότι απαιτείται ομοφωνία όλων των ιδιοκτητών της υποδομής όσον αφορά τις βασικές αποφάσεις, συμπεριλαμβανομένων των όρων που διέπουν την πρόσβαση τρίτων στην υποδομή. Δεδομένου ότι η σημαντικότερη ανησυχία που δημιουργείται σε επίπεδο ανταγωνισμού λόγω της συμμετοχής σε μια τέτοια υποδομή είναι η δυνατότητα που έχουν οι ιδιοκτήτες της υποδομής να περιορίζουν την ανάπτυξη νέων, ανταγωνιζόμενων κοιτασμάτων αερίου, η θέση μιας μεμονωμένης εταιρείας δεν θα εξαρτάται τόσο από το μερίδιό της επί της δυναμικότητας βάσει της συμμετοχής της, αλλά από τη συνολική δυναμικότητα, και ιδίως τη διαθέσιμη δυναμικότητα(12) της υποδομής στην οποία κατέχει μια συμμετοχή.

(57) Κατά συνέπεια, μια αύξηση του ποσοστού ιδιοκτησίας λόγω της συγκέντρωσης σε συγκεκριμένη υποδομή δεν θα προσφέρει στην BPA μεγαλύτερη επιρροή σε αυτόν τον αγωγό από εκείνη που διέθετε πριν από τη συγκέντρωση.

α) Αγωγοί στη ΒΒΘ

(58) Από τους επτά αγωγούς που λειτουργούν επί του παρόντος (χωρίς να λαμβάνονται υπόψη οι αγωγοί Miller και Seal οι οποίοι βρίσκονται στο στάδιο της κατασκευής), η BPA κατέχει συμμετοχές σε δύο αγωγούς και η Arco σε έναν. Οι αγωγοί αυτοί αντιστοιχούν στο ήμισυ μόνο της συνολικής δυναμικότητας. Δεδομένου ότι επί του παρόντος, και για τα προσεχή δύο έτη, δεν υπάρχει διαθέσιμη δυναμικότητα στους αγωγούς στη ΒΒΘ, οι ανταγωνιστικές πιέσεις για τους ιδιοκτήτες νέων κοιτασμάτων φυσικού αερίου δεν θα εξαρτώνται από τις συμμετοχές των ιδιοκτητών στους αγωγούς της ΒΒΘ και, συνεπώς, στο πλαίσιο της παρούσας διαδικασίας, από τις συμμετοχές της BPA και της Arco. Συνεπώς, δεν υπάρχει δεσπόζουσα θέση στην αγορά αυτή.

(59) Αυτές οι ανταγωνιστικές πιέσεις δεν μεταβάλλονται ουσιαστικά από το γεγονός ότι το 2002, θα αρχίσουν να λειτουργούν τουλάχιστον άλλοι δύο αγωγοί. Πρόκειται για τον αγωγό SEAL, στον οποίο η Arco έχει συμμετοχή [...] %, και τον αγωγό Miller, οι ιδιοκτήτες του οποίου (BPA [...] %, Conoco [...] % και Enterprise [...] %) αναμένουν ότι θα φθάσει σε επίπεδο παραγωγικής ικανότητας 1200 εκατομμύρια τμκπ ημερησίως έως το 2002, πράγμα που θα αντιστοιχεί σε [μεταξύ 10 % και 25 %] της συνολικής δυναμικότητας. Σε αντίθεση με τον αγωγό SEAL, ο οποίος θα εξασφαλίζει την μεταφορά αερίου από ιδίους πόρους (κοιτάσματα αερίου που έχουν αναπτυχθεί πρόσφατα), η δυναμικότητα του αγωγού Miller προορίζεται για την εξασφάλιση της μεταφοράς αερίου τρίτων. Συνεπώς, η πράξη δεν οδηγεί σε μεταβολή της ισχύος στην αγορά της επιχείρησης που θα προκύψει από τη συγκέντρωση έναντι των ιδιοκτητών νέων κοιτασμάτων φυσικού αερίου, δεδομένου ότι ο αγωγός SEAL στον οποίο η Arco έχει συμμετοχή δεν αναλαμβάνει τη μεταφορά αερίου από τους ιδιοκτήτες νέων κοιτασμάτων. Ως εκ τούτου, η κοινοποιηθείσα πράξη δεν οδηγεί στη δημιουργία ή την ενίσχυση δεσπόζουσας θέσης.

β) Αγωγοί στη ΝΒΘ

(60) Με την προτεινόμενη πράξη, η BPA θα αποκτήσει συμμετοχές σε δεκατρείς από δεκαεπτά υφιστάμενους αγωγούς. Η συνολική δυναμικότητα των αγωγών στους οποίους τα μέρη κατέχουν συμμετοχές αντιστοιχεί σε [άνω του 60 %] της συνολικής δυναμικότητας και, όπως προέκυψε από την έρευνα της αγοράς, οι τέσσερις αγωγοί στους οποίους τα μέρη δεν κατέχουν συμμετοχές, έχουν περιορισμένη διαθέσιμη δυναμικότητα. Συνεπώς, η BPA θα είναι σε θέση να ελέγχει την πρόσβαση στην μεταφορά μέσω αγωγών για νέα κοιτάσματα στην περιοχή αυτή, δεδομένου ότι ελέγχει τους αγωγούς με ελεύθερη δυναμικότητα στην περιοχή. Δεδομένου ότι η ΝΒΘ είναι μια "ώριμη" περιοχή κοιτασμάτων αερίου, δεν θεωρείται πιθανή η ανακάλυψη νέων κοιτασμάτων. Συνεπώς, δεν θεωρείται πιθανή η κατασκευή νέας υποδομής.

(61) Συνεπώς, η Επιτροπή καταλήγει στο συμπέρασμα ότι η συγκέντρωση θα οδηγήσει στη δημιουργία δεσπόζουσας θέσης στην αγορά μεταφοράς μέσω αγωγών στη ΝΒΘ. Η BPA μπορεί να χρησιμοποιήσει τη θέση αυτή εις βάρος των ιδιοκτητών των νέων (μικρών) κοιτασμάτων αερίου χρεώνοντας υψηλές τιμές μεταφοράς ή προσφέροντας περιορισμένες υπηρεσίες μεταφοράς.

(62) Η BPA ισχυρίστηκε ότι δεν θα είχε οποιαδήποτε ισχύ στην αγορά αγωγών της ΝΒΘ λόγω της συγκέντρωσης επειδή i) η ΝΒΘ είναι μια ώριμη περιοχή κοιτασμάτων αερίου με μεγάλη δυναμικότητα που διατίθεται στους υπαρχοντες αγωγούς, ii) μπορεί να κατασκευαστεί νέα υποδομή και iii) οι εμπορικές συνήθειες που επικρατούν στον κλάδο αυτό δεν επιτρέπουν στην BPA να ασκήσει τα δικαιώματα ψήφου σε περισσότερες από μία ανταγωνιζόμενες υποδομές αγωγών. Η Επιτροπή δεν δέχεται τα επιχειρήματα αυτά για τους ακόλουθους λόγους.

(63) Η Επιτροπή αναγνωρίζει ότι εν γένει δεν χρησιμοποιείται πλήρως η υπάρχουσα δυναμικότητα στους αγωγούς της ΝΒΘ και ότι, συνεπώς, θα ήταν εύλογο να αναμένεται έντονος ανταγωνισμός μεταξύ των διαφόρων αγωγών κάθε φορά που οι ιδιοκτήτες ενός νέου κοιτάσματος (εν γένει πολύ μικρότερο από τα αρχικά κοιτάσματα) επιθυμούν να διαπραγματευτούν πρόσβαση τρίτων προκειμένου να εξασφαλίσουν τα πρόσθετα έσοδα για τη μεταφορά αερίου. Ωστόσο, η έρευνα αγοράς έδειξε ότι η διαθέσιμη δυναμικότητα των αγωγών στους οποίους τα μέρη δεν κατέχουν συμμετοχές είναι πολύ περιορισμένη.

(64) Δεύτερον, ακόμα και η BPA αναγνωρίζει ότι από το 1992 δεν έχουν κατασκευαστεί νέοι σημαντικοί αγωγοί αερίου στη ΝΒΘ. Αυτό είναι αναμενόμενο, αν ληφθεί υπόψη ότι τα κοιτάσματα που αναπτύχθηκαν πρόσφατα στην περιοχή της ΝΒΘ είναι, όπως αποκαλούνται, δορυφορικά κοιτάσματα μεγαλύτερων κοιτασμάτων που είχαν αναπτυχθεί στο παρελθόν. Επιπλέον, δεν αναμένεται να ανακαλυφθούν νέα μεγάλα κοιτάσματα. Συνεπώς, δεν αναμένεται να κατασκευστούν νέοι αγωγοί δεδομένου ότι οι αναμενόμενες χρηματικές ροές των δορυφορικών κοιτασμάτων είναι πολύ μικρές για να επιτρέψουν την ανάκτηση των επενδύσεων που απαιτούνται για την κατασκευή νέων αγωγών ειδικά για την εξυπηρέτησή τους. Πράγματι, τα κοιτάσματα αυτά δεν μπορούν εν γένει να αναπτυχθούν αν δεν υπάρχει εξασφαλισμένη πρόσβαση τρίτων σε αγωγούς και εγκαταστάσεις επεξεργασίας.

(65) Τρίτον, τα μέρη αναφέρονται στην πρακτική της "αποχής" που έχει καθιερωθεί στη βιομηχανία πετρελαίου και αερίου του Ηνωμένου Βασιλείου, σύμφωνα με την οποία, εάν υπάρχει ανταγωνισμός μεταξύ δύο ή περισσοτέρων αγωγών στους οποίους μια εταιρεία κατέχει συμμετοχή, η εν λόγω εταιρεία απέχει από την άσκηση του δικαιώματος ψήφου που έχει σε περισσότερες από μία κοινοπραξίες αγωγών. Η BPA ισχυρίζεται ότι αυτό την εμποδίζει από την άσκηση του δικαιώματος αρνησικυρίας όσον αφορά την εκτροπή αερίου από π.χ. τη γραμμή Bacton-Amoco (όπου έχει συμμετοχή [...] %) στη γραμμή Bacton-Leman (όπου έχει συμμετοχή [...] %). Αυτή η πρακτική "αποχής" αποτελεί μια γενική αναγνώριση του γεγονότος ότι μπορεί να συμβεί οι εταιρείες να αντιμετωπίσουν μια κατάσταση αντικρουόμενων συμφερόντων όταν κατέχουν συμμετοχές σε μια υποδομή η οποία ανταγωνίζεται άλλες για την υποβολή προσφοράς για υπηρεσίες μεταφοράς ή και επεξεργασίας σε έναν δυνητικό χρήστη. Παρόλο που οι υποχρεώσεις "αποχής" είναι σπάνιο να περιλαμβάνονται στις συμβάσεις σχετικά με την ιδιοκτησία των διαφόρων τμημάτων της υποδομής, η συνήθεια αυτή έχει καθιερωθεί στις εμπορικές πρακτικές της βιομηχανίας πετρελαιοειδών και αερίου του Ηνωμένου Βασιλείου. Η BPA θεωρεί ότι η προσήκουσα τήρηση της υποχρεώσης αποχής αποτελεί έναν σημαντικό παράγοντα για τη συμμόρφωση με την αρχή της μη άσκησης διακρίσεων (που περιλαμβάνεται στον κώδικα δεοντολογίας των υποδομών ανοικτής θαλάσσης) και κατά συνέπεια για την αποφυγή κυρώσεων βάσει του εσωτερικού δικαίου του Ηνωμένου Βασιλείου (δηλαδή section 17 του νόμου περί πετρελαίου του 1998 και section 12 του νόμου περί φυσικού αερίου του 1995).

(66) Ο κώδικας δεοντολογίας για τις υποδομές ανοικτής θαλάσσης (που θεσπίστηκε από το Υπουργείο Εμπορίου και Βιομηχανίας της κυβέρνησης του Ηνωμένου Βασιλείου) αποτελεί έναν κώδικα που υιοθετήθηκε από όλους τους ιδιοκτήτες υποδομών ανοικτής θαλάσσης για τη μεταφορά πετρελαίου και αερίου και σκοπό έχει να εξασφαλίσει την αντικειμενικότητα και τη διαφάνεια των διαδικασιών για τη διάθεση υποδομής σε τρίτους χρήστες. Το section 17 του νόμου περί πετρελαίου του 1998 παρέχει τη νομική βάση σύμφωνα με την οποία οι αρχές του Ηνωμένου Βασιλείου μπορούν να ζητήσουν τη χορήγηση πρόσβασης τρίτων σε πετρελαιαγωγούς και αγωγούς αερίου με εύλογους όρους μετά από αρχική άρνηση των ιδιοκτητών της υποδομής να χορηγήσουν πρόσβαση. Το section 12 του νόμου περί αερίου του 1995 παρέχει τη νομική βάση σύμφωνα με την οποία οι αρχές του Ηνωμένου Βασιλείου μπορούν να ζητήσουν τη χορήγηση πρόσβασης τρίτων σε εγκαταστάσεις επεξεργασίας αερίου με εύλογους όρους μετά από αρχική άρνηση των ιδιοκτητών της εγκατάστασης να χορηγήσουν πρόσβαση.

(67) Η έρευνα της αγοράς επιβεβαίωσε την ύπαρξη μιας τέτοιας πρακτικής "αποχής" όπως περιγράφηκε από τα μέρη. Ωστόσο, αυτή η πρακτική "αποχής" δεν αποτελεί καθαυτή τμήμα του κώδικα δεοντολογίας που έχει υιοθετηθεί σε οικειοθελή βάση. Συνεπώς, η τήρηση της πρακτικής αυτής εξαρτάται αποκλειστικά από τη μονομερή συμπεριφορά όλων των ενδιαφερομένων εταιρειών. Συνεπώς, η μελλοντική συμπεριφορά της BPA θα μπορούσε μόνο να περιοριστεί από την εθελοντική δέσμευσή της όσον αφορά μια εμπορική πρακτική που δεν έχει αναγκαστικό χαρακτήρα.

(68) Ακόμη και αν γίνει αποδεκτό ότι η εμπορική συνήθεια της αποχής αποτελεί απήχηση του κώδικα δεοντολογίας η εφαρμογή του οποίου μπορεί να επιβληθεί από τις αρχές του Ηνωμένου Βασιλείου αυτό δεν θα ήταν αρκετό. Η Επιτροπή δεν δύναται, κατά την εκτίμηση των συγκεντρώσεων βάσει των αυστηρών κριτηρίων του άρθρου 2 παράγραφος 3 του κανονισμού περί συγκεντρώσεων, να δεχθεί ότι η παρουσία ενός ρυθμιστικού φορέα που σκοπό έχει να παρακολουθεί και να επικυρώνει τη συμπεριφορά των σχετικών εταιρειών, θα δικαιολογούσε το συμπέρασμα ότι δεν δημιουργείται δεσπόζουσα θέση.

(69) Κατά συνέπεια, η Επιτροπή θεωρεί ότι η συγκέντρωση θα δημιουργούσε δεσπόζουσα θέση στην αγορά αγωγών αερίου στη ΝΒΘ.

γ) Επεξεργασία αερίου στη ΝΒΘ

(70) Η συγκέντρωση θα έχει ως αποτέλεσμα τα μέρη να κατέχουν συμμετοχές σε πέντε από τις επτά εγκαταστάσεις επεξεργασίας αερίου που εξυπηρετούν τον τομέα της ΝΒΘ. Επιπλέον, το μερίδιό τους επί της υπάρχουσας δυναμικότητας και της πραγματικής παροχής αερίου είναι μεγαλύτερο από 40 %. Εξάλλου, οι δύο εγκαταστάσεις στις οποίες τα μέρη δεν κατέχουν συμμετοχή, έχουν περιορισμένη διαθέσιμη δυναμικότητα σε περιόδους αιχμής. Αντίθετα, οι εγακταστάσεις στις οποίες τα μέρη κατέχουν συμμετοχές έχουν διαθέσιμη δυναμικότητα μεγαλύτερη από 50 % ακόμη και σε περιόδους αιχμής. Συνεπώς, η επιχείρηση που θα προκύψει από τη συγκέντρωση ενδέχεται να είναι σε θέση να ελέγχει την πρόσβαση των νέων κοιτασμάτων, δεδομένου ότι θα είναι ο μοναδικός ιδιοκτήτης δύο εγκαταστάσεων και συνιδιοκτήτης τριών εγκαταστάσεων τις οποίες θα ελέγχει λόγω των απαιτήσεων περί ομοφωνίας σε δύο από αυτές τις εγκαταστάσεις. Η ελεύθερη δυναμικότητα που θα είναι διαθέσιμη σε περιόδους αιχμής στον τρίτο τερματικό σταθμό (Bacton-BPA), όπου καθένας από τους συμμετέχοντες έχει την ευχέρεια να προσφέρει τη διαθέσιμη δυναμικότητά του σε τρίτους, αντιπροσωπεύει ποσοστό χαμηλότερο από [μεταξύ 10 και 20 %], της συνολικής δυναμικότητας. Ωστόσο, η BPA κατέχει ποσοστό [μεγαλύτερο του 25 %] της συνολικής δυναμικότητας του τερματικού σταθμού. Η ελεύθερη δυναμικότητα σε αυτόν τον τερματικό σταθμό που είναι διαθέσιμη στους άλλους ιδιοκτήτες αντιπροσωπεύει ποσοστό μόλις 5 % της συνολικής δυναμικότητας. Επιπλέον, δεν μπορεί να αποκλειστεί το ενδέχομενο ότι η BPA θα μπορούσε, δεδομένου ότι έχει την ευθύνη της λειτουργίας του τερματικού σταθμού, να μειώσει περαιτέρω τη διαθεσιμότητα αυτής της ελεύθερης δυναμικότητας.

(71) Τα επιχειρήματα που έχει προβάλει η BPA, όπως περιγράφηκαν ανωτέρω, σχετικά με τους αγωγούς στη ΝΒΘ διατυπώθηκαν επίσης και για την αγορά επεξεργασίας στη ΝΒΘ. Για τους ίδιους λόγους που παρατέθηκαν ανωτέρω, δεν μπορούν να γίνουν αποδεκτά.

(72) Συνεπώς, η συγκέντρωση θα οδηγήσει στη δημιουργία δεσπόζουσας θέσης και στην αγορά επεξεργασίας αερίου της ΝΒΘ.

V. ΔΕΣΜΕΥΣΕΙΣ ΠΟΥ ΠΡΟΤΑΘΗΚΑΝ ΑΠΟ ΤΑ ΜΕΡΗ

Α. ΔΕΣΜΕΥΣΕΙΣ

(73) Η BPA ανέλαβε τη δέσμευση έναντι της Επιτροπής να εκποιήσει τις συμμετοχές που κατέχει επί του παρόντος η Arco [ορισμένα τμήματα της υποδομής μεταφοράς και επεξεργασίας αερίου στη ΝΒΘ]. Οι εν λόγω συμμετοχές θα εκποιηθούν προς έναν ή περισσότερους αγοραστές που θα εγκριθούν από την Επιτροπή. Επιπλέον, η BPA ανέλαβε τη δέσμευση να μην αγοράσει εκ νέου οποιαδήποτε από τα περιουσιακά αυτά στοιχεία χωρίς την προηγούμενη έγκριση της Επιτροπής.

(74) Το πλήρες κείμενο των δεσμεύσεων περιλαμβάνεται στο παράρτημα.

Β. ΕΚΤΙΜΗΣΗ

(75) Η εκποίηση εκ μέρους της BPA των συμμετοχών που κατέχονται από την Arco σε αυτούς τους αγωγούς και τις εγκαταστάσεις επεξεργασίας όπου επί του παρόντος η BPA δεν κατέχει συμμετοχές σημαίνει ότι η ανταγωνιστική θέση της BPA μετά τη συγκέντρωση δεν θα μεταβληθεί. Αυτό θα οφείλεται στο γεγονός ότι, όπως επισημάνθηκε ανωτέρω, στους αγωγούς και τις εγκαταστάσεις επεξεργασίας στη ΝΒΘ η πρόσβαση σε τρίτους χορηγείται εφόσον υπάρχει ομοφωνία μεταξύ όλων των ιδιοκτητών. Συνεπώς, η κατάσταση από πλευράς ανταγωνισμού εξαρτάται από τον αριθμό των αγωγών στους οποίους μια εταιρεία κατέχει συμμετοχή και τη συνολική διαθέσιμη δυναμικότητα των αγωγών αυτών. Συνεπώς, η εκποίηση των συμμετοχών στη "συμπληρωματική" υποδομή εξαλείφει την αλληλοεπικάλυψη στις σχετικές αγορές μεταξύ της BPA και της Arco. Κατά συνέπεια, η Επιτροπή καταλήγει στο συμπέρασμα ότι, κατόπιν των δεσμεύσεων αυτών, δεν θα δημιουργηθεί δεσπόζουσα θέση στις σχετικές αγορές.

VI. ΣΥΜΠΕΡΑΣΜΑ

(76) Λαμβάνοντας υπόψη το άρθρο 10 παράγραφος 2 του κανονισμού περί συγκεντρώσεων, η Επιτροπή καταλήγει στο συμπέρασμα ότι οι δεσμεύσεις που αναλήφθηκαν από τη BPA είναι επαρκείς για την άρση των σοβαρών επιφυλάξεων που διατυπώθηκαν στην απόφασή της για την κίνηση της διαδικασίας και κατά την μετέπειτα διερεύνηση της πράξης βάσει του άρθρου 2 παράγραφος 2 του κανονισμού περί συγκεντρώσεων.

(77) Συνεπώς, υπό τον όρο της πλήρους τήρησης των δεσμεύσεων που περιγράφονται στο παράρτημα, η πράξη κηρύσσεται συμβιβάσιμη με την κοινή αγορά και τη λειτουργία της συμφωνίας για τον ΕΟΧ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Υπό τον όρο της πλήρους τήρησης των δεσμεύσεων σχετικά με την εκποίηση [ορισμένων τμημάτων της υποδομής μεταφοράς και επεξεργασίας φυσικού αερίου στη ΝΒΘ] που περιγράφονται στο παράρτημα, η συγκέντρωση που κοινοποιήθηκε από την BP Amoco plc στις 4 Μαΐου 1999 σχετικά με την απόκτηση του ελέγχου της Atlantic Richfield Company κηρύσσεται συμβιβάσιμη με την κοινή αγορά και τη συμφωνία για τον ΕΟΧ.

Άρθρο 2

Η παρούσα απόφαση απευθύνεται στην:

BP Amoco plc Britannic House

1, Finsbury Circus

London EC2M 7BA Ηνωμένο Βασίλειο

Βρυξέλλες, 29 Σεπτεμβρίου 1999.

Για την Επιτροπή

Mario Monti

Μέλος της Επιτροπής

(1) ΕΕ L 395 της 30.12.1989, σ. 1· διορθωτικό στην ΕΕ L 257 της 21.9.1990, σ. 13.

(2) ΕΕ L 180 της 9.7.1997, σ. 1.

(3) ΕΕ C ..., της ..., σ. ....

(4) Βλέπε ανακοίνωση της Επιτροπής της 11ης Δεκεμβρίου 1998 στην υπόθεση IV/M.1293 British Petroleum - Amoco Corporation.

(5) Ο κύκλος εργασιών υπολογίστηκε σύμφωνα με το άρθρο 5 παράγραφος 1 του κανονισμού περί συγκεντρώσεων και την ανακοίνωση της Επιτροπής για τον υπολογισμό του κύκλου εργασιών (ΕΕ C 66 της 2.3.1998, σ. 25). Για τα στοιχεία που αφορούσαν κύκλο εργασιών για περίοδο πριν από την 1η Ιανουαρίου 1999, ο υπολογισμός έγινε με βάση τις μέσες συναλλαγματικές ισοτιμίες του Ecu και η μετατροπή σε ευρώ με ισοτιμία ένα προς ένα.

(6) Βλέπε απόφαση της Επιτροπής στην υπόθεση IV/M.1200 - Arco/Union Texas (ΕΕ C 16 της 21.1.1999, σ. 8)· απόφαση της Επιτροπής στην υπόθεση IV/M.88 - Elf Enterprise (ΕΕ C 203 της 2.8.1991) και απόφαση της Επιτροπής στην υπόθεση IV/M.85 - Elf Occidental, (ΕΕ C 160 της 20.6.1991).

(7) Ορισμένα σημεία του κειμένου προσαρμόστηκαν έτσι ώστε να μην αποκαλυφθούν εμπιστευτικές πληροφορίες· τα σημεία αυτά έχουν τοποθετηθεί σε αγκύλες.

(8) Οι τιμές στις αγορές εμπορίας αργού πετρελαίου επηρεάζονται σε μεγάλο βαθμό και από απλές ανακοινώσεις μετά από συνεδριάσεις των μελών του ΟΠΕΚ.

(9) Η Arco δεν έχει συμφέροντα σε χερσαία κοιτάσματα παραγωγής.

(10) Στο τμήμα αυτό τα στοιχεία με τη δυναμικότητα στηρίζονται στην πραγματική δυναμικότητα όπως προσδιορίζεται από τους φορείς της αγοράς. Συνεπώς, τα στοιχεία αυτά αποτελούν επαγγελματικό απόρρητο των σχετικών φορέων και η εμπιστευτική περιληπτική αναφορά τους δεν θεωρείται σκόπιμη. Παρότι η ονομαστική δυναμικότητα αποτελεί στοιχείο που δημοσιοποιείται, έχει αποδειχθεί ότι δεν αποτελεί αξιόπιστο δείκτη σε όλες τις αγορές.

(11) Τυπικά μετρικά κυβικά πόδια.

(12) Ορίζεται ως η αχρησιμοποίητη δυναμικότητα που είναι διαθέσιμη στην υποδομή ανεξάρτητα από την προέλευση του αερίου (αέριο που ανήκει στους ιδιοκτήτες της υποδομής + αέριο για το οποίο έχει συναφθεί συμφωνία πρόσβασης τρίτων).

ΠΑΡΑΡΤΗΜΑ

Δεσμεύσεις που αναλήφθηκαν από την BP Amoco plc σύμφωνα με το άρθρο 8 παράγραφος 2 του κανονισμού (ΕΟΚ) αριθ. 4064/89 για την επίλυση των προβλημάτων που επισημάνθηκαν σε επίπεδο ανταγωνισμού.

1. Ορισμοί

1.1. Στις παρούσες δεσμεύσεις ως:

"ABL" νοείται η Arco British Limited (θυγατρική εξ ολοκλήρου υπό την ιδιοκτησία της Arco)·

"ημερομηνία έγκρισης" νοείται η ημερομηνία της απόφασης που εκδόθηκε από την Επιτροπή σύμφωνα με το άρθρο 8 παράγραφος 2 του κανονισμού (ΕΟΚ) αριθ. 4064/89, με την οποία η συγκέντρωση μεταξύ των BPA και Arco κηρύσσεται συμβιβάσιμη με την κοινή αγορά, υπό τον όρο ότι η BPA θα τηρήσει τις δεσμεύσεις που ορίζονται στην απόφαση αυτή ή, εάν δεν έχει ληφθεί απόφαση, η ημερομηνία κατά την οποία, σύμφωνα με το άρθρο 10 παράγραφος 6 του κανονισμού αυτού, η εν λόγω συγκέντρωση θεωρείται ότι έχει κηρυχθεί συμβιβάσιμη με την κοινή αγορά·

"ARCO" νοείται η Atlantic Richfield Company

"BPA" νοείται η BP Amoco plc

"εταιρεία συνδεδεμένη με την BP Amoco" νοείται κάθε εταιρεία επί της οποίας, για τους σκοπούς του άρθρου 3 παράγραφος 3 του κανονισμού (ΕΟΚ) αριθ. 4064/89, η BPA έχει τη δυνατότητα άσκησης καθοριστικού επηρεασμού·

"Επιτροπή" νοείται η Επιτροπή των Ευρωπαϊκών Κοινοτήτων·

[...]

"συμφωνία συγκέντρωσης" νοείται η συμφωνία και το σχέδιο συγκέντρωσης της 31ης Μαρτίου 1999, που συνήφθη μεταξύ των BPA, Arco και Prairie Holdings, Inc.·

"εκπρόσωπος" νοείται το πρόσωπο που έχει διοριστεί από την BPA σύμφωνα με το σημείο 2.5, 2.6 ή 2,7 (κατά περίπτωση) κατωτέρω·

"σχετικά περιουσιακά στοιχεία" νοούνται τα εξής: [...]·

[...]

2. Εκποίηση των σχετικών περιουσιακών στοιχείων και συναφή θέματα

2.1. Η BPA αναλαμβάνει τη δέσμευση έναντι της Επιτροπής:

2.1.1. να μεριμνήσει έτσι ώστε η ABL, το αργότερο έως [καθορισμένο χρονικό διάστημα], να έχει μεταβιβάσει τους νόμιμους τίτλους των σχετικών περιουσιακών στοιχείων σε ένα ή περισσότερους αγοραστές που έχουν εγκριθεί από την Επιτροπή και

2.1.2. να μην επαναγοράσει χωρίς την προηγούμενη έγκριση της Επιτροπής, και να μεριμνήσει έτσι ώστε οι εταιρείες που είναι συνδεδεμένες με την BP-Amoco να μην επαναγοράσουν χωρίς την προηγούμενη έγκριση της Επιτροπής, οποιαδήποτε από τα σχετικά περιουσιακά στοιχεία, με την επιφύλαξη ότι εάν μέχρι την δέκατη τέταρτη ημέρα μετά από την ημερομηνία κατά την οποία η BPA αποστέλλει γραπτή αίτηση στην Επιτροπή με την οποία ζητά την εν λόγω έγκριση, η Επιτροπή δεν ειδοποιήσει γραπώς την BPA ότι αρνείται να δώσει τη συγκατάθεσή της, η Επιτροπή θα θεωρείται ότι έχει χορηγήσει την έγκρισή της.

2.2. Εάν οποιαδήποτε στιγμή μετά την ημερομηνία ολοκλήρωσης της συγκέντρωσης η Επιτροπή έχει εύλογους λόγους να πιστεύει ότι η BPA δεν τηρεί με επιμέλεια τις δεσμεύσεις που έχει αναλάβει στο σημείο 2.1.1 ανωτέρω, η Επιτροπή έχει τη δυνατότητα να διορίσει διαχειριστή.

2.3. Εάν έως [καθορισμένη ημερομηνία], η ABL δεν έχει μεταβιβάσει τους νόμιμους τίτλους των σχετικών περιουσιακών στοιχείων σε έναν ή περισσότερους αγοραστές που έχουν εγκριθεί από την Επιτροπή, η BPA οφείλει να ορίσει διαχειριστή.

2.4. Ο διορισμός διαχειριστή σύμφωνα με τα σημεία 2.2 και 2.3 ανωτέρω διενεργείται σύμφωνα με το προσάρτημα της παρούσας απόφασης και η εντολή του διαχειριστή που διορίζεται κατ' αυτόν τον τρόπο περιγράφεται στο ίδιο προσάρτημα.

2.5. [Καθορισμένο χρονικό διάστημα] μετά την ημερομηνία έγκρισης, η BPA υποβάλλει στην Επιτροπή το όνομα προσώπου, ανεξάρτητου από την BPA, το οποίο η BPA θεωρεί κατάλληλο (λαμβάνοντας υπόψη τις γνώσεις και την εμπειρία του) να ενεργεί ως ο εκπρόσωπός της. Ο εν λόγω εκπρόσωπος θα συμμετέχει, μετά την ημερομηνία ολοκλήρωσης της συγκέντρωσης, στις συζητήσεις με τους ιδιοκτήτες των συμμετοχών στα σχετικά περιουσιακά στοιχεία και θα ασκεί το δικαίωμα ψήφου της ABL κατά τις συνεδριάσεις των επιτροπών διαχείρισης των σχετικών περιουσιακών στοιχείων σχετικά με (σε κάθε περίπτωση) τη μεταφορά ή και την επεξεργασία σε οποιαδήποτε από τα σχετικά περιουσιακά στοιχεία του φυσικού αερίου που ανήκει σε οποιοδήποτε μέρος δεν κατέχει συμμετοχή στα εν λόγω περιουσιακά στοιχεία.

2.6. Εάν η Επιτροπή απορρίψει το όνομα που υποβάλλεται από την BPA σύμφωνα με το σημείο 2.5 ανωτέρω, η BPΑ, εντός επτά ημερών από την παραλαβή της γνωστοποίησης της απόρριψης, υποβάλλει το όνομα ενός εναλλακτικού προσώπου που θα ενεργεί ως εκπρόσωπος, με την επιφύλαξη ότι εάν μέχρι την δέκατη τέταρτη ημέρα μετά την ημερομηνία κατά την οποία η BPA υποβάλλει το όνομα του προσώπου που θα ενεργεί ως εκπρόσωπος (είτε σύμφωνα με το σημείο 2.5 ανωτέρω είτε σύμφωνα με το παρόν σημείο 2.6), η Επιτροπή δεν ειδοποιήσει γραπτώς τη BPA ότι δεν κάνει δεκτό το πρόσωπο που υποδεικνύεται, το πρόσωπο αυτό θα θεωρείται ότι έχει εγκριθεί από την Επιτροπή ως εκπρόσωπος.

2.7. Στην περίπτωση που η Επιτροπή, για βάσιμους λόγους, απορρίψει δύο πρόσωπα που έχουν προταθεί διαδοχικά από την BPA ως εκπρόσωποι, η Επιτροπή υποδεικνύει ως εκπρόσωπο ένα εναλλακτικό πρόσωπο με τον απαιτούμενο βαθμό γνώσεων και εμπειρίας, και εντός επτά ημερών από την υπόδειξη της Επιτροπης, η BPA διορίζει το πρόσωπο αυτό ως εκπρόσωπο.

2.8. Εάν η Επιτροπή έχει βάσιμους λόγους να θεωρεί ότι ο εκπρόσωπος δεν εκπληρώνει με τον προσήκοντα τρόπο την εντολή του, η Επιτροπή έχει το δικαίωμα να ειδοποιήσει γραπτώς την BPA και, στην περίπτωση αυτή, διορίζεται νέο πρόσωπο (σύμφωνα με τη διαδικασία, mutatis mutandis, που περιγράφεται στα σημεία 2.5 έως 2.7 ανωτέρω) που θα ενεργεί ως εκπρόσωπος.

2.9. Η εντολή του εκπροσώπου είναι να εξασφαλίσει ότι, κατά τη διάρκεια της περιόδου που αρχίζει κατά την ημερομηνία ολοκλήρωσης της συγκέντρωσης και λήγει την ημέρα κατά την οποία οι νόμιμοι τίτλοι ενός σχετικού περιουσιακού στοιχείου μεταβιβάζονται σε αγοραστή που έχει εγκριθεί από την Επιτροπή, τα δικαιώματα της ABL, βάσει της συμφωνίας διαχείρισης (ή παρόμοιας) σε σχέση με τη μεταφορά ή και την επεξεργασία σε αυτό το σχετικό περιουσιακό στοιχείο του αερίου που ανήκει σε μέρη τα οποία δεν κατέχουν συμμετοχή σε αυτό το περιουσιακό στοιχείο, ασκούνται κατά τον καλύτερο δυνατό τρόπο για αυτό το σχετικό περιουσιακό στοιχείο. Επιπλέον, ο εκπρόσωπος θα υποβάλλει περιοδικά (τουλάχιστον κάθε δύο μήνες) γραπτή έκθεση στην Επιτροπή σχετικά με την πρόοδο όσον αφορά την εκπλήρωση της εντολής του.

3. Ανακοινώσεις και λοιπές γνωστοποιήσεις

3.1. Όλες οι ανακοινώσεις και άλλες γραπτές γνωστοποιήσεις μεταξύ της Επιτροπής και της BPA που απαιτούνται ή που συνδέονται με τις δεσμεύσεις που περιλαμβάνονται στο παρόν έγγραφο (συμπεριλαμβανομένου του προσαρτήματος) θα αποστέλλονται αυθημερόν με φαξ ή με ειδική ταχυδρομική αποστολή στον ακόλουθο αριθμό ή διεύθυνση:

Για την Επιτροπή:

- με φαξ: (32-2) 296 43 01

- με ειδική ταχυδρομική αποστολή:

Επιτροπή των Ευρωπαϊκών Κοινοτήτων (Γενική Διεύθυνση IV B) 150 Avenue Cortenbergh//Kortenberglaan 150 Βρυξέλλες Βέλγιο

με την ένδειξη: "For the attention of The Director in Charge of Merger Control"

Για την BPA:

- με φαξ: (44-207) 496 45 71

- με ειδική ταχυδρομική αποστολή:

BP Amoco Legal BP Amoco plc Britannic House

1 Finsbury Circus

London EC2M 7BA Ηνωμένο Βασίλειο

με την ένδειξη: "For the attention of Juan A. Rodriguez, Solicitor".

3.2. Κάθε ανακοίνωση ή άλλη γνωστοποίηση που αποστέλλεται με φαξ λογίζεται ότι έχει ληφθεί κατά την ημέρα και την ώρα που δηλώνεται στην έκθεση μεταβίβασης που εκδίδεται από τη μονάδα φαξ από την οποία απεστάλη η εν λόγω ανακοίνωση ή γνωστοποίηση, εκτός αν η ώρα αυτή είναι μετά τις 17:00 στη χώρα παραλαβής ή εάν η ημέρα αυτή δεν είναι εργάσιμη στη χώρα παραλαβής, οπότε η εν λόγω ανακοίνωση ή άλλη γνωστοποίηση θα θεωρείται ότι έχει ληφθεί στις 10:00 την επόμενη εργάσιμη ημέρα στη χώρα παραλαβής. Κάθε ανακοίνωση ή άλλη γνωστοποίηση που αποστέλλεται με υπηρεσία ταχυδρομικών αποστολών θα θεωρείται ότι έχει παραληφθεί κατά την ημέρα και την ώρα που εγγράφεται στην απόδειξη που παρέχεται στο άτομο που πραγματοποιεί την αποστολή αυτή, εκτός εάν η ώρα αυτή είναι μετά τις 17:00 στη χώρα παραλαβής ή εάν η ημέρα αυτή δεν είναι εργάσιμη στη χώρα παραλαβής, οπότε η σχετική ανακοίνωση ή γνωστοποίηση θα θεωρείται ότι έχει παραληφθεί στις 10:00 κατά την επόμενη εργάσιμη ημέρα στη χώρα παραλαβής.

4. Εκθέσεις και έγκριση του αγοραστή των σχετικών περιουσιακών στοιχείων

4.1. Η BPA οφείλει:

4.1.1. να ενημερώνει αμέσως την Επιτροπή σχετικά με όλες τις σημαντικές εξελίξεις (συμπεριλαμβανομένης και της ταυτότητας οποιουδήποτε προτεινόμενου αγοραστή των σχετικών περιουσιακών στοιχείων) που συνδέονται με τη συμμόρφωση της BPA με τις δεσμεύσεις που ορίζονται στο παρόν έγγραφο·

4.1.2. κάθε δύο μήνες κατά τη διάρκεια της περιόδου που αρχίζει από την ημερομηνία έγκρισης και λήγει κατά την ημερομηνία μεταβίβασης των νόμιμων τίτλων των σχετικών περιουσιακών στοιχείων σε έναν ή περισσότερους αγοραστές που έχουν εγκριθεί από την Επιτροπή, να διαβιβάζει στην Επιτροπή γραπτή έκθεση όπου θα περιγράφεται η τρέχουσα κατάσταση της διαδικασίας εκχώρησης που ακολουθείται όσον αφορά τα σχετικά περιουσιακά στοιχεία.

4.2. Όταν η BPA κοινοποιεί στην Επιτροπή την ταυτότητα οποιουδήποτε προτεινόμενου αγοραστή των σχετικών περιουσιακών στοιχείων, η BPA περιλαμβάνει στην κοινοποίηση αυτή όλες τις πληροφορίες που κατέχει σχετικά με τα θέματα που αναφέρονται στα σημεία i) έως iv) στο σημείο 4.3 κατωτέρω.

4.3. Η Επιτροπή καταβάλλει κάθε δυνατή προσπάθεια να ενημερώνει τη BPA εντός δεκατεσσάρων ημερών μετά την παραλαβή οποιασδήποτε κοινοποίησης αποστέλλεται σύμφωνα με το σημείο 4.2 ανωτέρω σχετικά με την καταλληλότητα οποιουδήποτε προτεινόμενου ή προτεινόμενων αγοραστών των σχετικών περιουσιακών στοιχείων. Η Επιτροπή, κατά τον προσδιορισμό της καταλληλότητας των προτεινόμενων αγοραστών, θα λαμβάνει υπόψη κατά πόσο ο μελλοντικός αγοραστής: i) κρίνει ότι διαθέτει τη φερεγγυότητα και τους απαραίτητους πόρους για την απόκτηση των σχετικών περιουσιακών στοιχείων ως βιώσιμος ανταγωνιστής της BPA, ii) είναι ανεξάρτητος από την BPA, iii) μπορεί να αποδειχθεί ότι δεν έχει σημαντικές και συναφείς εμπορικές διασυνδέσεις με την BPA οι οποίες θα μπορούσαν να θέσουν υπό αμφισβήτηση την ανεξαρτησία του από την BPA και iv) έχει ή μπορεί εύλογα να αποκτήσει όλες τις αναγκαίες εγκρίσεις από τις αρμόδιες αρχές ανταγωνισμού και τις άλλες ρυθμιστικές αρχές στην Ευρωπαϊκή Κοινότητα και αλλού (εφόσον απαιτείται). Εάν μετά τη δεκάτη τετάρτη ημέρα από την παραλαβή κοινοποίησης που απεστάλη σύμφωνα με το σημείο 5.2 ανωτέρω, η Επιτροπή δεν έχει διαβιβάσει στη BPA γραπτή γνωστοποίηση της απόρριψης προτεινόμενου αγοραστή (προσδιορίζοντας επαρκώς τους λόγους της απόρριψη αυτής), ο προτεινόμενος αγοραστής ή αγοραστές που προσδιορίζονται στην κοινοποίηση θα θεωρείται ότι έχουν εγκριθεί από την Επιτροπή ως κατάλληλοι για την αγορά του εν λόγω σχετικού περιουσιακού στοιχείου.

5. Διάρκεια των δεσμεύσεων

Οι δεσμεύσεις που αναλαμβάνονται από τη BPA στο παρόν έγγραφο παύουν αυτόματα να ισχύουν όταν περατωθεί η συμφωνία συγκέντρωσης σύμφωνα με το άρθρο V ή εάν, για οποιονδήποτε άλλο λόγο, δεν πραγματοποιηθεί ή εγκαταλειφθεί η προτεινόμενη συγκέντρωση μεταξύ της BPA και της Arco.

Προσάρτημα

1. α) Εάν η Επιτροπή αποφασίσει να ασκήσει τις εξουσίες που αναφέρονται στο σημείο 2.2 ανωτέρω, θα ζητήσει από τη BPA να προτείνει στην Επιτροπή, εντός επτά ημερών από την παραλαβή εκ μέρους της BPA του σχετικού αιτήματος, τα ονόματα τουλάχιστον δύο εμπείρων επενδυτικών τραπεζών ή παρόμοιων ιδρυμάτων, ανεξαρτήτων από τη BPA, τα οποία η BPA θεωρεί κατάλληλα να διοριστούν ως διαχειριστές.

β) Εάν μέχρι τη σχετική ημερομηνία ή την ημερομηνία ολοκλήρωσης της συγκέντρωσης (όποια ημερομηνία είναι μεταγενέστερη), η ABL δεν έχει μεταβιβάσει τους νόμιμους τίτλους των σχετικών περιουσιακών στοιχείων σε έναν ή περισσότερους αγοραστές που έχουν εγκριθεί από την Επιτροπή, η BPA οφείλει, την έβδομη ημέρα μετά τη σχετική ημερομηνία ή την ημερομηνία ολοκλήρωσης της συγκέντρωσης (όποια είναι μεταγενέστερη), να προτείνει στην Επιτροπή τα ονόματα τουλάχιστον δύο εμπείρων επενδυτικών τραπεζών ή παρόμοιων ιδρυμάτων, ανεξαρτήτων από τη BPA τα οποία η BPA θεωρεί κατάλληλα να διοριστούν ως διαχειριστές.

γ) Η Επιτροπή έχει τη διακριτική ευχέρεια να εγκρίνει ή να απορρίψει το ένα ή και τα δύο ονόματα που θα υποβληθούν από την BPA σύμφωνα με το σημείο 1 στοιχείο α) ή/και στοιχείο β) ανωτέρω του παρόντος προσαρτήματος, με την επιφύλαξη ότι εάν μέχρι τη δέκατη τέταρτη ημέρα μετά την ημερομηνία υποβολής των ονομάτων αυτών, η Επιτροπή δεν έχει διαβιβάσει στη BPA γραπτή ειδοποίηση ότι απορρίπτει τα ιδρύματα που υποδεικνύονται από τη BPA, τα ιδρύματα αυτά θα θεωρηθεί ότι έχουν εγκριθεί από την Επιτροπή. Εάν, σύμφωνα με τα προηγούμενα, εγκριθεί ένα μόνο όνομα, η BPA θα διορίσει το ίδρυμα αυτό ως διαχειριστή. Εάν έχουν εγκριθεί περισσότερα από ένα ονόματα, η BPA θα είναι ελεύθερη να επιλέξει το διαχειριστή που θα διοριστεί από τα ονόματα που έχουν εγκριθεί.

δ) Εάν όλα τα ονόματα που έχουν υποβληθεί σύμφωνα με το σημείο 1 στοιχείο γ) του παρόντος προσαρτήματος απορριφθούν, η BPA θα υποβάλει τα ονόματα τουλάχιστον άλλων δύο πρόσθετων ιδρυμάτων ("πρόσθετα ονόματα") εντός επτά ημερών από τη γνωστοποίηση της απόρριψης. Εάν ένα μόνον από τα πρόσθετα αυτά ονόματα εγκριθεί από την Επιτροπή (ή θεωρηθεί ότι έχει εγκριθεί επειδή η Επιτροπή δεν διαβίβασε στη BPA εντός δεκατεσσάρων ημερών από την παραλαβή των πρόσθετων ονομάτων γραπτή ειδοποίηση σχετικά με την απόρριψη αυτών των πρόσθετων ονομάτων), η BPA θα διορίσει το σχετικό ίδρυμα ως διαχειριστή. Εάν έχουν εγκριθεί περισσότερα από ένα ονόματα, η BPA είναι ελεύθερη να επιλέξει τον διαχειριστή που θα διοριστεί από τα ονόματα που έχουν εγκριθεί.

ε) Εάν όλα τα πρόσθετα ονόματα απορριφθούν από την Επιτροπή, η Επιτροπή θα υποδείξει το διαχειριστή που θα διοριστεί από την BPA.

2. Αμέσως μόλις η Επιτροπή εγκρίνει ένα ή περισσότερα ονόματα από αυτά που έχουν υποβληθεί, ή υποδείξει διαχειριστή, η BPA διορίζει το σχετικό διαχειριστή εντός επτά ημερών.

3. Η εντολή του διαχειριστή συνίσταται στα εξής:

α) να παρακολουθεί ότι η BPA διατηρεί τη βιωσιμότητα και την αγοραία αξία των σχετικών περιουσιακών στοιχείων και ότι κάθε σχετικό περιουσιακό στοιχείο τυγχάνει διαχείρισης σύμφωνα με τη συνήθη επιχειρηματική πρακτική και κατά τρόπο συνεπή με τα χαρακτηριστικά του·

β) να παρακολουθεί την ικανοποιητική εκπλήρωση εκ μέρους της BPA των υποχρεώσεων που υπέχει βάσει των δεσμεύσεων που αναλήφθηκαν στο σημείο 2.1.1 ανωτέρω (εκτός εάν ο διαχειριστής που έχει διοριστεί σύμφωνα με το σημείο 2.3 ανωτέρω, εκτός από τα άλλα καθήκοντα που συγκαταλέγονται στην εντολή του, χρειαστεί μέχρι [...]) μετά το διορισμό του να μεταβιβάσει τους νομικούς τίτλους των σχετικών περιουσιακών στοιχείων σε ένα ή περισσότερους αγοραστές που έχουν εγκριθεί από την Επιτροπή [...]). Ειδικότερα, ο διαχειριστής:

i) θα παρακολουθεί και θα ενημερώνει την Επιτροπή σχετικά με την καταλληλότητα της διαδικασίας για την επιλογή των αγοραστών που θα αγοράσουν τα σχετικά περιουσιακά στοιχεία και για τη διεξαγωγή των διαπραγματεύσεων με τους αγοραστές αυτούς·

ii) θα παρακολουθεί και θα ενημερώνει την Επιτροπή σχετικά με το αν οι συμφωνίες που πρόκειται να συναφθούν με κάθε αγοραστή ενός ή περισσοτέρων περιουσιακών στοιχείων θα εξασφαλίσουν την εκχώρηση των σχετικών περιουσιακών στοιχείων, όπως προβλέπεται στη δέσμευση που αναλήφθηκε, σημείο 2.1.1 ανωτέρω και

γ) θα υποβάλλει γραπτές εκθέσεις ("εκθέσεις διαχειριστή") στην Επιτροπή για την πρόοδο σχετικά με την εκπλήρωση της εντολής του διαχειριστή, προσδιορίζοντας τυχόν πτυχές που δεν ήταν σε θέση να εκπληρώσει στο πλαίσιο της εντολής του. Οι εκθέσεις αυτές θα υποβάλλονται σε τακτική μηνιαία βάση αρχίζοντας ένα μήνα μετά την ημερομηνία του διορισμού του διαχειριστή, ή σε άλλη χρονική στιγμή ή με την περιοδικότητα που θα προσδιορίσει η Επιτροπή.

4. Οποιαδήποτε στιγμή κατά τη διάρκεια της θητείας του διαχειριστή η Επιτροπή δύναται, εάν έχει βάσιμους λόγους να πιστεύει ότι δεν τηρείται με τον προσήκοντα τρόπο η δέσμευση που έχει αναληφθεί στο σημείο 2.1.1 ανωτέρω, να ζητήσει από τον διαχειριστή να αναλάβει τα εξής πρόσθετα καθήκοντα ("ανάθεση καθηκόντων") και η εντολή του διαχειριστή θα θεωρηθεί ότι επεκτείνεται κατάλληλα (εκτός εάν υπάρχει σύγκρουση με τα αρχικά καθήκοντα όπως προσδιορίζονται στο σημείο 3 του παρόντος προσαρτήματος), ο διαχειριστής θα δώσει άμεση προτεραιότητα στην εκτέλεση των εξής πρόσθετων καθηκόντων:

α) να εξασφαλίζει ότι η διαχείριση των σχετικών περιουσιακών στοιχείων πραγματοποιείται σύμφωνα με τη συνήθη επιχειρηματική πρακτική και σύμφωνα με τα ιδιαίτερα χαρακτηριστικά τους·

β) να εξασφαλίζει την κατάλληλη εκποίηση των σχετικών περιουσιακών στοιχείων·

γ) στις εκθέσεις του διαχειριστή, ή σε κάθε περίπτωση το αργότερο εντός ενός μήνα από την κοινοποίηση της ανάθεσης καθηκόντων, να υποβάλει στην Επιτροπή πρόταση για τη μέθοδο και το χρονοδιάγραμμα που προτείνεται από το διαχειριστή για την εκποίηση σύμφωνα με τη δέσμευση που αναλήφθηκε στο σημείο 2.1.1 ανωτέρω των σχετικών περιουσιακών στοιχείων (στην περίπτωση αυτή η Επιτροπή, όσο το δυνατόν συντομότερα, θα εγκρίνει την πρόταση ή θα προτείνει τις μεταβολές που ενδέχεται να απαιτούνται)·

δ) στις εκθέσεις του διαχειριστή, ή αμέσως μόλις ξεκινήσουν οι διαπραγματεύσεις με τους πιθανούς αγοραστές, να χορηγεί στην Επιτροπή επαρκείς πληροφορίες προκειμένου να της επιτρέψει να εκτιμήσει την καταλληλότητα του συγκεκριμένου αγοραστή ή αγοραστών·

ε) να διακόψει τις διαπραγματεύσεις με πιθανούς αγοραστές, ή να ζητήσει από τη BPA να διακόψει τις διαπραγματεύσεις αυτές, εάν η Επιτροπή κρίνει ότι οι διαπραγματεύσεις αυτές διεξάγονται με ακατάλληλο αγοραστή·

στ) να υποβάλει στην Επιτροπή προς έγκριση συμφωνία για την πώληση και την αγορά των σχετικών περιουσιακών στοιχείων (ή οποιωνδήποτε από αυτά)· η συμφωνία αυτή θα πρέπει να είναι άνευ όρων τόσο για τον αγοραστή όσο και για τον πωλητή και αμετάκλητη εκτός από την έγκριση ή τις εγκρίσεις που απαιτούνται από την Επιτροπή ή τυχόν εγκρίσεις που απαιτούνται από άλλη αρχή ή πρόσωπο.

5. Η BPA αναλαμβάνει να παρέχει στο διαχειριστή κάθε συνδρομή και όλες τις πληροφορίες, συμπεριλαμβανομένων αντιγράφων όλων των σχετικών εγγράφων, που είναι εύλογο να χρειαστεί κατά την εκτέλεση της εντολής του, και να καταβάλει εύλογη αποζημίωση για τις υπηρεσίες του.

6. Εάν η BPA ανακοινώσει ότι η προτεινόμενη συγκέντρωση μεταξύ της BPA και της ARCO εγκαταλείφθηκε αμετάκλητα, θεωρείται ότι ο διαχειριστής απαλάσσεται από την εντολή του και παύει ο διορισμός του.